c: text/html

text:
A’o tapenapena le atunuu mo le Afā Malosi o Amosa ananafi, sa ofoina atu e le Palemia o Tuilaepa Sa’ilele Malielegaoi ana talosaga mai Niu Ioka. O loo filo o ia i ta’itai mai le 175 atunuu o loo potopoto i lea nofoaga e saini le Feagaiga i Pale e uiga i le suiga o le tau, e avea ma feagaiga tau ma’a faamanatu e avea ma ki o se laasaga i luma, aemaise ai lava le ulufale atu i totonu o tausaga o le malosi o i luma atu o fuafuaga.
O le sainia o lea feagaiga na faatino ananafi, e faamanatu ai le Aso o le Eleele.
I sana tautalaga e uiga i lea sainia o lea feagaiga, o le tamalii Samoa lea o loo tu i le foe o Malo Aufaatasi, le Failautusi Aoao o Tupua Ban Ki-moon-na ia viia lea sauniga e avea ma “faagasologa i luma tau le tala faasolopito. “O le Feagaiga i Pale ua aiaia ai le mautinoa o le faiga faavae ma le faatonuga manino lelei e talosagaina e tagata faipisinisi, tagata lautele ma ta’ita’i o se atunuu. I le taimi nei la-e tatau ona tatou avatu se gaoioiga e faasino i le tau i le isi maualuga, o le faaaliga lea a Tupua.
“O le faia o se galuega e uiga i le tau, matou te tuuina atu Sini Tau Atiina A’e Faatumauina ma le Pepa o Galuega o le 2030. O malo o atunuu, setete ma le faa-itulagi, aai, le vaega o tagata faipisinisi, tagata teutupe faafaigaluega ma tagata lautele o le atunuu-e taua i latou uma lava mo le fo’ia o faafitauli matuiā ua aliali mai ona o le suiga o le tau. “Pulenuu mai le faitau afe ma afe o aai ua latou faaitiitia le kasa oona ma faamalosi a latou taumafaiga mo le faaitiiti o faafitauli ona o ia faalavelave. Ua matua gaoioi tagata lautele mo se taimi muamua. “Ua gaoisi e Kamupani tekonolosi tau le siosiomaga ma fuafua lelei le faaaogaina o le malosi e mafai ona toe faafou. O tagata teutupe faafaigaluega ua amata ona latou aveese tupe maua e matua tele mai teugatupe faafaigaluega mai le suau’u mai le eleele.” Ae peitai, e faigata le lagolago tau tupe, o le faaaliga lea a Tupua. “E sili mamao atu i lo le $100 piliona-ma o le mea moni, e turiliona tala-o loo mana’o mia e faatino ai se tamaoaiga lelei ma le malosi o le lalolagi.
“O punavai o le malosi e mafai ona faatumauina e tatau ona vave fuafua ina ia talafeagai ma le manaomia faanatinati o le malosi o ona po ne ii totonu o le lalolagi tau ati a’e. O La’u Malosi e mafai ona Faatumauina mo taumafaiga uma o loo aoga i le toatele o outou ona outou faia.
“O le Faatinoina o le Feagaiga i Pale e manaomia ai atunuu ina ia faatinoina a latou lava fuafuaga faale-atunuu o le tau, ma ia faateleina o latou mana’o i le tele o taimi. Ou te ta’utino atu ia te outou o le a faatino e Malo Aufaatasi le mea sili na te mafaia e lagolago ai Setete e Auai ina ia faatinoina nei fuafuaga.” E tusa ai ma Tupua, i Lima ma Pale, o le Fuafuaga o Gaoioiga na faaalia ai le matafaioi a paaga o le tau ina ia matua faateleina a latou taumafaiga. “O lenei aoauli o le a faapito i le faateleina o gaoioia ma faiga-paaga o i totonu o vaega e tolu tau gaoioiga; ia ia matua nofomau i lalo o le maualuga o le tau e 2 tikeri, ia una’ia le faateleina ma ia tuliloa le atiina a’e e taofia ai le tau. O gaoioiga a a le Saute-Saute e matua taua tele i le salaga o lea vaega.
“O anapo na faatinoina ai e lo’u ofisa faatasi ai ma le Ofisa o Malo Aufaatasi mo le South-South Cooperation-le “Faatulagaina o le Southern Climate Partnership Incubator.”O le ana faanatinatia taumafaiga ina ia faavaeina ma faatupe faiga-paaga o le Tau i totonu o atunuu tau atiina a’e e lagolago a’i Taumafaiga tau le faatumauina o atiina a’e.
“O lenei Tuufaatasiga o le a tilotilo taula’i i le malosi e mafai ona toe faafou, aai lelei, faamatalaga tetele ma le tulaga lelei o le tau.
Ou te una’ia outou ina ia a’oa’o ni mea se tele ma auai. “O le Asō e faasino i le aoaoina mai le tasi i le isi ina ia mafai ai ona saga faaleleia i tatou, ‘alofia le toe fai o le mea e tasi, ma ia vave ona faateleina le saoasaoa, tulaga ma le tele ua ‘ausia e paaga o le tau. “Ou te una’ia outou uma ta’ito’atasi ina ia fiafia ma tau lagalaga. E leai so tatou taimi e tatau ona maumau-ma e anoano mea e mafai ona maua-e ala i le faateleina o le galuega tau le suiga o le tau.”Sa auai le Failautusi a le Iunaite Setete o John Kerry, ma si’isi’i lona afafine laititi, i le toatele o ta’ita’i o le lalolagi mo se sauniga e saini ai lea aofaiga o pepa mo faigamalo a le lalolagi. E le faapea ona toatele ni atunuu e sainia se feagaiga i le aso muamua na maua ai le avano. O Setete sa le mafai ona saini i le Aso Faraile ua tuuina atu i ai le tausaga e faatino ai lea tulaga. O le toatele ua i ai nei le mannatu o lea feagaiga o le tau o le a amata ona faamamaluina a’o lei taitai ona aulia le aso e faamuta ai o le 2020. Fai mai nisi e mafai ona tupu i lenei tausaga.
Ina ua mae’a ona saini, e tatau i atunuu ona latou faamaonia aloa’ia muamua le Feagaiga i Pale e ala ia latou taualumaga faale-atunuu. Fai mai Malo Aufaatasi e 15 atunuu, o le tele o i latou o setete o atumotu laiti ia o loo i lalo o le faamata’u o le siitia o le maualuga o le suasami, na faatinoina lea tulaga i le Aso Faraile e ala i le tuuina atu o faatonuga e fai ai fesuiaiga.
O Saina, le atunuu maoa’e o le lalolagi e afua mai ai le kasa oona, na ia folafola o le a na “faamae’aina taualumaga tau lo latou lotoifale” ona ia faamaonia loa lea o le Feagaiga i Pale a’o lumana’i ai le fono tele o le G-20 i Saina ia Setema.
Sa vave ona faafetaia e Ban lea folafolaga. Fai mai Kerry ua “matua naunau lava le Iunaite Setete ina ia auai” i lea feagaiga i le tausaga nei. O loo matamata mai le lalolagi ma le faanaunau:
Fai mai latou o loo mata’ituina lea tulaga afai e faamamaluina lea feagai i luma o Peresetene Obama ae na te le’i tuua lona tofi ia Ianuari, o le a sili atu ona lavelave mo lē e suitulaga ia te ia ona alu ese mai lea maliega talu ai e fa tausaga e faagasolo ai e tusa ai ma tulafono a lea feagaiga.
O le sui o Saina mo mataupu e faasino i le Tau, o Xie Zhenhua, fai mai o loo faamoemoe lona malo o le a auai le Iunaite Setete i lea feagaiga o le tau “i se taimi vave e mafai ai.” Na tuuina atu e le Iunaite Setete lea feagaiga i totonu o faaupuga tau le tamaoaiga.
“O le malosi o lenei feagaiga e faapea o le a le mea o le a mafai ai ona tatala ia sa’oloto tagata faipisinisi,” o le faaaliga lea a Kerry i le potopotoga, ma na ta’ua ai e faapea o lenei tausaga o lea ua sauni atu e avea ma tausaga e sili ona vevela e pei ona faamaumauina.
O lea feagaiga o le a amata ona faamamaluina i le taimi lava e auai aloa’ia le a itiiti mai o le 55 pasene o atunuu o le lalolagi e maua ai le kasa oona.
O se fuafuaa na fai e le World Resources Institute e faamautu i Uosigitonu na maua ai e faapea a itiiti mai o le 25 atunuu o loo fai ma sui o le 45 pasene o kasana oona i le lalolagi ua auai i lea feagaiga i le Aso Faraile pe ua noatia foi ina ia auai i se taimi vave.
Fai mai le Peresetene o Falani o Francois Hollande, o ia lea na muamua ona sai i lea feagaiga, o le a na talosagaina le palemene ina ia faamaonia lea feagaiga i lenei vaitau o le tau mafanafana. O le Minisita o le siosiomaga o Falani o ia lea e pule i feutanaiga e faasino i le tau a le lalolagi.
Ua le toe i ai se avanoa i le taimi nei e toe liliu ai i tua,” o le faaaliga lea a Hollande i le potopotoga..Na folafola foi e le Palemia o Kanata o Justin Trudeau e faapea o le a faamaonia e lona atunuu le feagaigai i le tausaga nei. O isi atunuu na fai mai i le Aso Faraile ua i ai lo latou faamoemoe e auai i lea feagaiga i lenei tausaga- e aofia ai Mexico ma Ausetalia.
O lea sauniga o le tau na avatu faatasi ai se vaega tele o setete ia o loo i luga o isi mataupu-ia e ono mafai ona matua tete’e lava i ai.
O le minisita o le va i fafo a Korea i Matu na auai i se faiga e le masani ai a Malo Aufaatasi ma saini i le Aso Faraile, ma le Peresetene o Zimbabwe o Robert Mugabe ma na matua patipatia ina ua na folafolaina, "O le Ola lava ua i se tulaga faigata i totonu o lenei tauiviga. Ua ia i tatou le malosi e manumalo ai.”
O Atunuu ia latou te le’i faailoa atu latou te saini i lea feagaiga i le Aso Faraile e aofia ai nisi o atunuu tetele o le lalolagi e galuea’ina le suau’u, e aofia ai Saudi Arabia, Iraq, Nigera ma Kazakhstan, o le faaaliga lea a le World Resources Inititute.
O le Feagaiga i Pale, o le tali a le lalolagi i tau e sili ona vevela, siitia o le maualuga o le suasami ma isi lava faafitauli o le suiga o le tau, na ausia ia Tesema e tusa ai ma le fesili poo ai e tatau ona ia faia le a.
E tusa ai ma lea feagaiga, sa faatulaga e atunuu a latou lava fuafuaga mo le faaitiiti o le kasa oona o le kaponi ma isi lava kasa oona. O vaaiga tau sili e le o mausali faale-tulafono, ae tautau i atunuu ona tuuina atu faamatalaga ia i latou i le ta’i 5 tausaga uma..
Ua uma ona feagai setete ma le faigata ona toe fia o nisi mea. O fuafuaga ma suesuega faa-Saienesi ua faaalia ai le vaega muamua o fuafuaga ua ofo mai e atunuu i Pale ia e le fetaui ma le faamoemoe tu’utu’u –loloa o le maliega mo vaitaimi uumi ina ia tausisia le vevela o le lalolagi i lalo ifo o le 2 tikeri le vevela (3.6 tikeri Fahrenheit), faatusatusa i taimi i luma atu o le taimi o oloa gaosia.
O le vevela e laugatasia ai le lalolagi ua loa ona ‘a’e i luga ma ua toetoe lava 1 le tikeri Celsiua. O le tausaga talu ai o le tausaga aupito i vevela lea ua faamauina. O le faatulagaina talu ai nei e tusa ai ma le fuafuaga a le Climate Interactive na faaalia ai i talosaga i Pale ua tuu atu ai le lalolagi i luga o se ala mo le 3.5 tikeri Celsius o le mafanafana.
O se faatulagaina e ese ai a le Climate Action Tracker, o se vaega lea a Europa, na valoia ai se mafanafana e 2.7 tikeri Celsiua.
Poo le a lava, fai mai saienesi o ona taunuuga e ono matua faigata lava i nisi nofoaga, e tafe ese ai uma ai meatotō, tafega i le gataifale ma liua suavai ai le sami aisa i le Atika.
“E le o se mea lelei lenei mo malo o tatou atumotu, a itiiti mai e le o le taimi nei,” o le faaaliga lea a le taitaifono o Setete Tuufaatasi o Atumotu Laiti , le Peresetene o Nauru o Baron Divavesi Waqa i le potopotoga. “O le galuega aupito i faigata o lea ua amata i le taimi nei.”
A’o faagasolo i luma le Feagaiga i Pale, o loo i ai ni tala fiafia, vevela uiga ese o le Lalolagi, le puna aupito i tele o kasa oona e gaosia e le tagata, na faaletonu i le tausaga talu ai e ui lava ina sa tupu pea le tamaoaiga o le lalolagi, e tusa ai ma se Sui Sooupu o se Internationa Energy Agency
Ae poo le a lava, o sua’u mai le eleele e matua faaaoga e le toatele i lo puna o malosi toe faafou e pei o le matagi ma le La.
*Lipoti faaopoopo mai le AAP

robotstxt: allowed

filter: keep


text:
Mai le Tusi o le “Suaga a le Vaatele”
O Tuife’ai –o le uluai Tui Samoa lea-na nofoia le itu i sauté o le Tuamasaga. Na taunuu le Tuisamoa i le itu i sauté o le Tuamasaga ma fausia ai loa lona maota e “Tasi le Pou.” O le pogai lena na maua ai le igoa o le nuu o “Poutasi.”
O le maota o Tuisamoa sa i Poutasi-o lona igoa o “Mata-Tamali’i, “ ma sa i ai foi ma ana Lufilufi. O le laoa o Lufilufi o lona igoa o “Faleolupe”-e faa-faletui ai le Faleupolu. O Faleupolu sa fausia lea nofoaga o le “Lupeuluiva a le Tuisamoa.” O le tala i le “Lupeuluiva”fai mai na alu le faiva o le Soga o le Tuisamoa i le tasi aso-ma maua ai le i’a o le Ulua.
Ina ua polo le i’a-sa maua i le folo o le i’a le ‘fua o le lupe’.
O le fua lea na ave faa-fofoa i le vai o Vaimo’oia-i gauta ane lava o le maota o Tuisamoa i Poutasi. Ona faitau lea o po-po tasi, po lua, po tolu, o loo ua po fa, po lima, po ono, po fitu, po valu, o loo ua po iva. “O la’u lupe ua fofoa i le “Vaimo’oia.” Ona faasaga lava lea o Tuisamoa e tausi lana Lupeuluiva.
Ua o’o i le tasi aso, ua sola ese le lupe. Ona saili lea e soga o le Tuisamoa i tagata na latou fetaia’i pe le’i maua se tala i le lupe. Sa faapea mai tagata-o le lupe o loo lele sa’o lava i Safata.O iina na maua ai le igoa o le eleele o loo i ai nei o “Talamaua.”
Ua alu pea le tuliloaga o le Lupesiliva. Ua fetaia’i i laufanua o Siumu ma isi o loo malaga mai aga’i i Sasa’e. Sa toe fesili soga o Tuisamoa pe latou te le’i maua se tala i le lupe.
O le tali-o le lupe o loo lele sa’o lava i sisifo. O le pogai lena o le faaigoa o le ogaeleele o loo i gatai o Saaga o “Tala-ale-lupe”-aua o iina na maua ai e soga o le Tuisamoa le tala i le lupe. Ua lele pea le lupe-a ua fai pea le galuega a Soga o le Tuisamoa e tuliloa. Tuliloa, tuliloa ae ua lele lava le lupe i Salafai, ae ua le fo’i ai lava soga o Tuisamoa-ua tuliloa pea. O le tala o loo taofi i ai Falealili-na o’o le lele a le Lupeuluiva i Aopo. I lea la taimi-o loo galue le tagata Aopo, o loo to-tiapula.
E faapea le tala ua te’i lea tagata Aopo-ua pogisa le La-e pei ua ufitia i se ao-ma le ta a’e i luga o lana ‘oso-ae lavea ai le lupe-ua pa’ū i lalo ma mate. O loo alu pea le tuliloaga a soga o Tuisamoa. E maua atu-ua gase le Lupeuluiva. E le’i faatali Soga o Tuisamoa a ua faasaga atu loa fasi le tagata Aopo. Fai mai isi taofi-sa tausi lava le Lupeuluiva i Sogima’a le Maota o Tuisamoa i Vaovai Falealili.
O le Maota o Sogima’a fai mai talatu’u-sa vao i le laau o le Aume-lea e ofaga ai le Lupeuluiva ma tuufua ai. O le Alii o Tuisamoa e tele ona suafa. O lona ulua’i suafa o ‘Tuifiti’-toe suafa ia ‘Tuife’ai’-ae mulimuli ai suafa i le Tuisamoa.Fai mai le Talatuu na malaga mai Tuifiti poo Tuife’ai mai Fiti.
A’o malaga mai i Samoa-sa na aoina matagi vale ma tu’u i totonu o lana Pupū.
Ina ua taunuu i Samoa-sa feiloa’i ma le Tupu o Malietoa-ma foa’i i ai lana Pupū-lea na ao uma i ai matagi.
O le pogai lea o le suafa o le Faleupolu o “Aoimatagi” poo “Auimatagi” o le Malietoa. O le faafetai a Malietoa i le Tuifiti ona o le meaalofa o le Pupū-Matagi-o lea na sui ai loa e Malietoa le igoa o e Tuifiti i le Tuisamoa-ma tuuina atu ia te ia le itu i sauté o le Tuamasaga e nofo ai.!


text:
Ripotia e Lanuola Tusani Tupufia
Fa’aliliu e Maiava
Ua iai nei le Pule fou mo le Pulega o Uafu a Samoa (SPA).
O ia lea o Aiganala’avasa Uialatea Asofa Fereti mai A’ele-fou.
O lea tofiga na fa’amaonia mai ananafi e le Sui-Pule o le Pulega, o Mautanoa Mapusaga Tanuvasa.
Na fa’ailoa mai i le Samoa Observer, sa tu’uina atu i le vaiaso talu ai se Pepa mai le Kapeneta e fa’amonia ai le tofia o Aiganalaavasa i le avanoa.
E foliga mai o le a fa’atoa amata aloa’ia Aiganalaasava i lona tofiga fou, i le amataga o Mati, e suitulaga ai i le Pule Sili talu ai, o Tufuga Fagaloa Tufuga.
O Aiga o lo’o galue nei o le Fa’atonu o Fela’ua’iga ma ‘Au’aunaga Lagolago a le Ofisa o Tokelau i Apia.
Ina ua fa’afeso’ota’i atu e le Samoa Observer ananafi, ae saunoa mai Aiga, o le a fono muamua ma le Komiti Fa’atonu a le Pulega o Uafu i le vaiaso fou, e talanoaina ai lona tofiga. E le’i finagalo le Ali’i e talanoa fa’alaua’itele mai i lona tofiga fou.
O le Pule Sili fou, ua lima tausaga o galue o le Fa’atonu o Fela’ua’iga mo Tokelau.
I luma atu, sa galue ai i le Kamupani a le Pacific Forum Lina ma le Polynesian Shipping Ltd.
E silia i le sefulu tausaga o galuega o ia i le vaega o fela’ua’iga i va’a.


text:
E le’o na’o le faigaluega i le ofisa e ono maua ai se seleni lelei mo le tausiga o aiga ma fanau, o lo’o tanumia foi le tele ma le anoanoa’i o tupe i le eleele
O le tama ia Semi Ah Sam, 43-tausaga le matua mai Falelauniu ma Saleimo na maua atu e le Fofoga oSamoa i le aso ananafi o fai lana galuega i lona fanua i Falelauniu i le maligi o timuga
E to’aono le fanau a Semi ma na’o le toafa o lo’o ao’oga ma le toalua o lo’o i le fale ma o le galue a ii le togalaau-aina e le’o na’o se galuega a se tagata e toatasi ma o le tama ia Semi o lo’o galulue uma lava ma lana fanau
“E galue lava le togalaau aina ii lo matou aiga i Falelauniu, ae e ese foi leisi a matou fanua i Saleimo o lo’o faia e saili ai sina seleni mo le atina’eina o fanau ma aiga
“E lelei toe feololo le seleni maua mai i lea faatoaga aua a galue lava le tagata ia mo lona aiga e leai se mea o lea ola faalagolago ai fua
“E maua lava le silia ma le selau tala i le aso ae o nisi aso ua e fetaui foi aua e eseese lava tagata ma o latou uiga
“Tusa lava po o lea le taugata o le olaga aemaise ai o le fesuisuia’i mai o le tau i lenei vaitau ae e galue lava mo fanau
E iai nisi o faafitauli e feagai pea ma le tama ia Semi i lana galuega o lo’o faia
“O iniseti faalafua” o lana tala mai lea
“Ma out e talitonu foi e lele’o na’o a’u le fai faatoaga o lo’o maua i lea tulaga
“E faaleagaina ai le tele o fua o faaeleeleaga ma le toe maua ai ni fua o ia fualaau aina aua le tausiga o aiga i aso uma
“O le faatoaga nei o lo’o faamoemoe iai le matou aiga i pili o le vai ma le moli ma o lo’o totogi i masina uma. “Aua a fua atu iai i le tau o le soifuaga ua iai nei ua fai lava sina taugata pe a fua atu i aso ua mavae ae o le taumafai lava e atia’e aiga i mea ua maua
“E le aoga foi le ola faalagolago ae a tinou lava le tagata ia mo lona aiga, e maua mea uma ma le fiafia ma le filemu
I le faamanatuina ai o le Aso Sa o Tina i lenei vaitau o le meaalofa sili lea a le tama ia Semi mo lona toalua o le faatau lea o sona ofu fou mai le faatoaga-aina
“O le manaoga lena o lo’o iai nei tusa lava po o lea le leaga o le tau e taumafai lava ina ia matagofie le tina o le aiga mo le latou Aso Faapitoa i lenei tausaga.


text:
1. Matauina i Tala Fou se ulutala fai mai ua uma ona momoli le faamalo a le Palemia ia Latafale e tusa ai ma lana taumafaiga i le Tausala o le Lalolagi lea sa auai talu ai nei.
Ae o le isi itu uiga ese o loo aumai ai i lea la Tala Fou- e peiseai o se faaseā a le Palemia i tagata o le atunuu ia na faaalia lo latou le fiafia i le Palemia-talu ai ana upu na fai ia Latafale ma lana taumafaiga –lea lava na ia ta’ua ai…….’e na o pa’upa’u e maua e Latafale mai lea tauvaga!
Ia-o lea foi e aumai ai ma le faatonuga ia i latou na faitioina le Palemia.
Fai mai o le mea e le o malamalama ai le to’atele o tagata faitio-e leai se tasi e mafai ona tauva i le lalolagi ma faaaoga le igoa o Samoa ma lana Tagavai e aunoa ma se faatagaga mai le Taitai o le Malo!
Ia- e fou foi sia mea i le faalogo- ma o le fesili la-afai la o i ai ni faatagaga tusitusia na tuuina atu e taitai o faigamalo ua mavae i isi tamaitai Samoa sa tauva muamua i lea tauvaga o le Tausala o le Lalolagi- e mafai la ona aumai ni faatagaga tusitusia faapena e faamaonia ai lea mau se’iloga e faataga muamua e le Taitai o le Malo- ona faatoa mafai lea e se tamaitai Samoa ona tauva mo le Tausala o le Lalolagi!
O le tasi fesili taua –o ai le faigamalo na faatinoina lea faiga faavae? O se tulafono na fai ina ua Tuto’atasi Samoa pe o se tulafono na fai e Tofilau Eti -pe o lea faatoa fai nei i le taimi o le Palemia o loo i ai nei?
O le a le pogai e aia ai fua le Malo i mataupu e gata i tamaitai?
O se Samoa a le Malo poo se Samoa a tagata Samoa? O le Malo o Samoa o le Malo o Tagata Samoa ae le o se Samoa a le Malo!
O le atunuu lea na tofia le faigamalo e vaaia ma faafoe lona malo -ae le’i fai atu le atunuu e pule ai le Malo ma faasa le atunuu ina ia ‘aua nei auai i soo se tauvaga i le lalolagi nei-vagana ai ua ioe i ai le tagata e to’atasi!
E lei fai atu le atunuu e tou te pulea vagana ai le vaai faalelei o le atunuu.
Aisea e aia ai fua i mataupu a tamaitai-ae le tago e fai se faiga e toe maua mai ai le faitau miliona ma miliona o tupe a le atunuu ia ua maumau talu ai faiga pi’opi’o a le taitai o loo i ai nei ma lana faigamalo! O le a sou taofi?
2. Matauina i Tala Fou se taumafaiga e taofi ai le pule i le ola….!
Tatou te ioe uma i le mataga o lenei mataupu- ae peitai-ua aliali mai ua matua faateteleina lava i le taimi nei.
Ua matauina foi i le Televise ma nusipepa ni vaega poo ni faalapotopotoga ua faavaeina mo lea faamoemoe-ae paga lea-e peiseai ua atili ai ona faatetele lenei faafitauli.
Afai la ua loa ona i Samoa lenei faafitauli-ae le o mafai lava ona faaitiitia-o lona uiga la-e tatau ona i ai se isi vaaiga fou i lea faafitauli-faatasi ai ma ni taumafaiga fou e fo’ia ai lea faafitauli.
O lona uiga- e le o lava le taimi o loo tuuina atu i lenei faamoemoe-aemaise ai o le faasalalauina atu o le latou fe’au. Ae ia manatua foi-o lenei faalavelave e mafai ona tupu i soo se tagata, soo se aiga, ma soo se nuu.
O le mea moni- e peiseai ua noa lava i tagata lea faafitauli. O le fesili la- afai o se tasi lenei o faafitauli tele ua aofia ai Samoa-o ai lava la e tatau ona gafa ma lenei faafitauli?
O le uiga o le fesili-poo ai tonu lava matagaluega a le malo poo faalapotopotoga e tatau ona una’ia malosi ina ia matua faasaga mai tagata uma e matua aveese mai Samoa lenei mea mataga !
O le uiga la o se manatu- e tatau ona galulue faatasi le Malo ma Ekalesia, itumalo ma nuu taitasi uma ma aiga e fo’ia lenei faafitauli O se tasi lenei o mataupu e tatau ona ave i ai le faamuamua a matua, aiga, nuu ma itumalo! O le a sou taofi?
3. Matauina i le Televise le matagofie uiga ese o tapenaga a Malo i fafo mo le faamanatuina o le Kirisimasi o lenei tausaga 2015. O le matau manino i ai- e le gata ina auai taitai uma o le Malo i ia sauniga-ae o tagata foi latou e matua auai uma o latou aiga e o’o lava ia latou fanau.
O ia la sauniga- o loo faaauau pea ona faasalalau mai e Televise i fafo. A tatou tilotilo la ia Samoa fai mai e faavae I le Atua-ae tatou te le o vaaia ni sauniga faapena o tapena ma faatino i Samoa nei!
Ua le malamalama la le mafaufau! Talu ai- tatou te fai mai o Papalagi e le talitonu i le Atua……ae a matau atu i ia sauniga tetele uma i fafo ia o loo faasalalau mai e Televise-e o’o lava i le Tupu Tamaitai o Peretania Tele-e auai ma lona aiga ma tagata uma o lona atunuu- e faamanatu le Kirisimasi ma fiafia faatasi.
Ae leai ni mea faapea o faatino i Samoa nei-ae fai mai foi e faavae i le Atua!
Afai la e le o faapea ona faamanatuina e tatou nei-ia atonu ua alu lava le tagata ia e saili se faiga e faamanatu ai lana Kirisimasi- ae ua faagalogalo lava le Atua ae faasili mea tatou te manana’o i ai. E manaia lava pe a sasi i luga o le ala-ae leaga ona sasi ona o le musu e fai le mea e tatau ona fai! O le a sou taofi?
Ia, afai la o le Alo o le Atua o le meaalofa sili lea a le Atua i le Lalolagi-o lona uiga-e amana’ia tatou e le Atua ma e faasili i lona finagalo le manuia o le tagata na ia faia! Afai la e taua lenei Kirisimasi ia i tatou-ia atonu ua tatau foi ona sui lo tatou soifuaga e afua mai taitai o le Malo e o’o lava i le atunuu atoa.
Afai o le tonu a o tatou matua na fai- ia faavae lo tatou Malo i le Atua-o lona uiga- e i ai le mafuaga-ma o lea mafuaga- e na o le Atua lava e malu ai lenei atunuu.
A tatou toe tepa i tua ma le sailiga o lenei Malo Tuto’atasi- e le o se mea na pa’ū mai le Lagi-ae o lona finagalo –ia iloa e Samoa le faigata o le olaga sa’oloto ma le aia tatau e faaali ai lou manatu!
E ui lava la ina leai ni a tatou sauniga tetele e pei o atunuu i fafo e faamanatu ai le soifua mai o le Mesia-ae o le mea sili-ia tatou lagona ma le faafetai le sa’olotoga ua tatou maua e fai ai le finagalo o le Atua ma ia viia o ia e Samoa e o’o i le faavavau! O le a sou taofi?


text:
Rakesh uiga igoa sili: Fiafia, Agalelei, Lē ma vāloia, Matuia, Agavaa. Aumai Rakesh uiga o le suafa.
Yadav uiga faaiu sili: Faauo, Gauai, Agavaa, Foafoa, Po nei. Aumai Yadav uiga o faaiu.
Rakesh amataga o le igoa muamua. Means "lord of the full moon" from Sanskrit राका (raka) meaning "full moon" and ईश (isha) meaning "lord, ruler". Aumai Rakesh amataga o le igoa muamua.
Faʻaiu Yadav taatele i Aiselani, Initia, Nepal, Oman, Qatar. Aumai Yadav faaiu faasalalauina.
Surnames taatele ma igoa Rakesh: Kumar, Sharma, Singh, Patel, Rajak. Aumai Lisi o surnames ma igoa Rakesh.
O le tele o igoa tutusa ai ma faaiu Yadav: Krishna, Vijay, Pooja, Manish, Sunil. Aumai Igoa e aumai faatasi Yadav.
Ogatasi o Rakesh ma Yadav o 71%. Aumai Ogatasi o Rakesh ma Yadav.


text:
Bhargav uiga igoa sili: Matuia, Foafoa, Agalelei, Gauai, Po nei. Aumai Bhargav uiga o le suafa.
Yadav uiga faaiu sili: Faauo, Gauai, Agavaa, Foafoa, Po nei. Aumai Yadav uiga o faaiu.
Faʻaiu Yadav taatele i Aiselani, Initia, Nepal, Oman, Qatar. Aumai Yadav faaiu faasalalauina.
Surnames taatele ma igoa Bhargav: Patel, Ram, Kondhia, Peram, Savalia. Aumai Lisi o surnames ma igoa Bhargav.
O le tele o igoa tutusa ai ma faaiu Yadav: Krishna, Vijay, Pooja, Manish, Sunil. Aumai Igoa e aumai faatasi Yadav.
Ogatasi o Bhargav ma Yadav o 79%. Aumai Ogatasi o Bhargav ma Yadav.


text:
E le tutusa uma loto o tagata. O nisi e faigofie; o isi e faigata; a o isi foi e femoumoua’i. E iai tagata latou te le talia; e le ‘asa foi e masalosalo; ae iai lava foi nisi e talitonu faamaoni. O le mau a Samoa mai anamua, o le inati to o le afioaga o Auala, o le i’a o le manini.
O le meaalofa na tuu mo Papa ma Puleia, o le igaga. A o Pu’apu’a, sa faamanuiaina i le anae laugutu mūmū. O tua atu o tala tuu o Samoa, na faailoa ai le faamaoni o le Atua ia Aperaamo, i se tama tane (Ken.18:9-10).
Ou te mana’o la Samoa, e te vaai lelei i tala ia ua tā’ua, ma e mafaufau filemu, pe afua i se ā ona sapi i nei faamanuiaga. Auā ’a ’e fai mai o le talimālō lelei, - Lelei! Ae o le fesili la: O fea e faapogai mai ai le talimālō lelei? Ae le o le loto ua talitonu – e lelei? (Mat.22:39). Ae le ona ua talia i le loto – e lelei? (Mat.10:42).
O le vaai lea ma le maitau a le atalii o Sepetaio i uiga ma loto faaalia o tagata Iutaia, i le 33 tausaga o Iesu i le lalolagi nei. Fai mai Ioane, na teena e ōna lava tino. E le i talia e ōna lava tagata (f.11). “A o i latou uma e na talia o ia, ma faatuatua i lona suafa, na ia avatu iai o lea manuia, ia avea i latou ma fanau a le Atua.”
Fanau a le Atua? O ai? O oe? O oe o se fanau a le Atua? E faapefea ona maua e oe se manuia faapena pe afai o loo e fiafia pea i le pouliuli (f.5)? E mafai faapefea sea mea pe afai e te le i iloa lava Iesu Keriso (f.10)? Afai foi e iloa e le gutu, ae inoino iai le loto, e faapefea la ona e fai mai o oe o le fanau a le Atua (f.11)? O le upu moni lava, Na o i latou ua talia o Ia, ma faatuatua (talitonu) i lona suafa (f.12).
O le ‘autu’ foi lea o le Tusi atoa a Ioane le atalii o Sepetaio, le soo na mulimuli ane faaaunua i le motu o Patamo, ona o lona talitonuga, ma lona talia atoatoa o le Alii o Iesu Keriso, o le Alo lava Ia o le Atua (Ioane.20:31)
A silasila i le folasaga o le Tusi nei o Ioane (1:1-18), E tatala lava le Tusi nei i se fesili faapea: Sē ā sou taofi i le Keriso? (Mat.22:42) Se atalii ia o ai? Auā e pei lava ona mua’i tā’ua, e eseese loto ma manatu o tagata. Fai mai Iutaia, o le atalii o le kamuta (Mat.13:55). Fai mai foi Mataio, o le atalii o Tavita (Mat.01:01). O le mau a Luka, o le atalii o le Tagata. (Lk.33:38). A o Ioane, o le Alo o le Atua.
O le tali lea, o loo totonugalemu ai le folasaga (Ioa.01:01-18), ina ia talitonu ma talia e Iutaia – O Iesu Keriso, o le Mesia lea na valoia; ina ia talitonu foi ma talia e nuu ese, - O Iesu Keriso, o le Alo o le Atua. O le talitonuga faa Isalama, o Iesu Keriso o le perofeta tagata. E lē o sē Atua; e lē o se Alo foi o le Atua. Ao oe, se ā sou oe manatu?
E le nenefu le vaai a Ioane i le Alo o le Atua. Na mātua faaali atoa e Iesu Keriso lona mamalu ma lona silisili ese ma lona moni ia Ioane i le motu o Patamo. A o le uiga foi o le igoa o Ioane – “E mamalu lava Ieova.”
Samoa, o le mamalu atoa o le Tusi nei, o loo taoto i uluai fuaiupu e sefulu ma le valu o lenei Tusi. A o le faaeaina o le tagata faatuatua, o le avea ma fanau a le Atua. O le tagata talitonu, o le tagata lea ua ia faamuamua le Atua i mea uma lava ua manatu ia iai. Ou te le o fai atu ina ia faamuamua le lotu, poo le au failotu – Leai. A o le Atua, o Lē Amiotonu ia, tatou te faia ai mea tonu uma, i le moni ma le faamaoni e tusa ona finagalo lava ia iai.
O tatou Samoa, tatou te talitonu ia Iesu Keriso, peitai, ua tele ina tatou faaaoga la tatou faa Samoa e faapogisaina ai lea talitonuga. E oo lava i le ekalesia; e folafola Iesu Keriso o le Alo o le Atua, ae aumai le va fealoaloa’i, e folamua ai manao o le lalolagi o loo i tua.
E faapefea ona tatou talia o Iesu Keriso?
E leai lava se isi faamoemoe o le afio mai o le Atua i le lalolagi e ala ia Iesu Keriso. Na afio mai ia te oe! Na afio mai e lavea’i oe ma a’u. Na afio mai lava Iesu na te tauave o tatou tigā ma o tatou leaga. Ia faaolaina i tatou i lona alofa tunoa (IS.53:4-6). Ioe, o lona alofa tunoa, o luga o le satauro (Ioa.19:30). O lona faamaoni, o lona manumalo i le oti (Mat.28:06).
Ua atu fia ona e olegia o le Atua? Ua tatou le miga lava e faaaoga le Suafa Pele o lo tatou Alii Faaola e mailei ai o tatou mana’o. O lona talitonuga lena i le Alo o le Silisili Ese? E lelei tele le toaga i le lotu. Ae ua le natia foi le tele o le suiga ua iai le tele o lotu.
Na alu atu i le lotu o mamā le loto ma fiafia; ae foi mai ua maumau le Aso Sa ma foliga faasiasia! Aisea? Toe vaai iai! Mafaufau ma tatalo. Afai na manu’a lou loto o le feau moni o le talalelei mo lou faaolaina, Aleluia! Viia le Alii! Manatua foi, o le mamalu lena o Iesu Keriso o loo faailoa mai e Ioane (f.9). Talitonu iai ma talia Iesu Keriso o le Alo o le Atua, o le malamalama moni lea.
E ao foi ina toe vaai tatou le au molimau, poo fea tonu o loo faamamafa i le feau? Poo le finagalo o Lē ana le feau, poo lou lava tuinanau? Ua faigata ona talitonu le toatele, ona o le toatele lava, ua ese lava le feau e folafola, ae ese foi isi mea na e faapoga! Ta’u sa’o i tagata le Iesu Keriso o loo molimauina e Ioane. O lona uiga, o lona finagalo paia, ma lana amio paia, ma lona soifua paia. A manino le atunuu i le faamaoni lea, ona mălie lea o le ola talitonu, ma talia ma le loto fiafia.
O le taui? Se a sona taunuuga? O le manuia – e avea ma fanau a le Atua! Oka se maualuga o lenei faaeaea! O le tagata ua talitonu ma talia Iesu Keriso, ua le pisia i leaga o le lalolagi, ua le naunau i tuinanau o le tagata, a o le Atua le olaga i aso uma (f.13).
Uso e, o ’e talia ea Iesu i lou loto, poo lena lava e te ola faavalevalea?
E le i vaai se isi i le Atua ua faavae ai Samoa; a o Iesu Keriso, o le alo e toatasi o loo i le fatafata o le Tamā, o ia ua na faailoa mai le Atua ia te i tatou (f.18). O foliga, o uiga, o le amio, o le natura uma lava o le Atua, sa tautala, sa galue, sa faaalia uma lava e Iesu i lona soifuaga faale tagata. “O ia foi ua tusa ma le Atua e le vaaia, o le ulumatua o mea uma lava ua faia (Kol.01:15). Fai mai Ioane, Sa i le amataga, sa i le Atua, o le Atua lava ia . Sa i le Atua i le amataga….(Ioa.01:01-05).
Samoa e, pe mata e talia le Alii, Lē na maliu mo i tatou? Pe e te talitonu o lona maliu o le faataitaiga lea mo oe ma a’u i le loto faamagalo, ina ia fai i tatou ma fanau a le Atua? (Mat.05:44-45)
Se a lou manatu? O fea lou loto? A o a’u, ou te talitonu foi ia Iesu Keriso o lona Alo lava e toatasi ma lo tatou Alii, O le na faatupuina ele Agaga Paia, na fanau mai lava e Maria le taupou. Na faasatauroina, na maliu, na falelauasi; na ia afio ifo i Hetesi. Na toe tu mai o ia i lona po tolu; na ia afio a’e i le lagi. O loo afio mai ai i le aao taumatau o le Atua le Tamā, e ona le mana uma lava, na te toe afio mai ai lava e faamasino i e ua ola atoa foi ma e ua oti….
Pe le o Iesu Keriso ea lea le Alo o le Atua Soifua, na te faaolaina oe ma lou aiga? Ioe, talitonu nei loa ma talia o Ia i lou loto, ona ia avatu lea ia te oe o lea manuia – ia avea ma fanau a le Atua.
Amene
7737063/7783782


text:
1. Matauina foi i Tala Fou se isi tusi e uiga i le Pulega o le Matagaluega a Leoleo. O lea la tusi fai mai sa tusia i le gagana Samoa e se vaega fai mai o i latou o Alii Leoleo- ia e manana’o e faaaoga le taimi ma tupe o loo totogi ai latou –ma o lea tusi sa faatuatusi i le Komesina o Leoleo. O ata la o lea tusi e le o iloa le aso na tusi ai- sa faatuatusi i le Palemia, Minisita o Leoleo, Komesina o Sulufaiga, Faamasino Sili, Minisita o Fesootaiga tau Tekonolosi, Minisita o Pisinisi a le Malo ma le Faatonu o le Samoa Observer.
O lea tusi o loo tuuina mai ai le anoano o tuuaiga e faasaga i le pulega o auaunaga a le Matagaluega o Leoleo. O se tasi o ia tuuaiga fai mai ua faafoe le vaega o Leoleo e pei o se nofoaga o le Militeli e le Komesina o Leoleo o Fuiavailili Egon Keil, ae leai se manuia o maua ai. O loo fesiligia ai foi amioga a nisi o Leoleo. E tusa ai ma lea tusi-e le o lelei ona faatino le galuega a Leoleo ona o le le faamaoni. O loo ta’ua ai foi le faaaoga sese e Leoleo Sinia o tupe o le Teugatupe a le Asosi a Leoleo-ma o loo ta’ua ai foi ni feusuaiga.
Fai mai lea tusi-faamolemole –matou te fia galulue e toe siitia le tulaga o le auaunaga a Leoleo….!Ia-o se otootoga lena o lea tala-ae afai o loo i ai ni faaletonu faapea i totonu o lea matagaluega-o le fesili-o ai e mafua ai? A le o lena- e tatau ona i ai se tulaga faapea i totonu o se Matagaluega o Leoleo? Ae afai foi o i ai-o le fesili –o ni faafitauli ua leva ona i ai pe o ni faafitauli fou nei? Ae o le fesili taua lava- afai o le Matagaluega o Leoleo lea o loo gafa ma le faatinoina o le Tulafono-e faapea la ona malu ma talitonuina e le atunuu le latou auaunaga-pe afai o i ai se tulaga faapea? O le a sou taofi?
2. Matauina foi i Tala Fou le faamanuiaina o le Aoga a se tasi o alo o Samoa mai Falelima ma Siumu i se faailoga tikeri maualuga o le PhD. Ia e ui lava ina faapea o lea alo o Samoa sa a’oga i Fafo-ae o le upu moni-poo fea lava e amata ai ma matua faasaga e fai le a’oga- e taunuu lava i fafo. O le ata vaaia foi lea o tamaiti finau ma le alofa moni i le aiga ma ona matua-ma a suamalie le poto i lou loto- e te le toe tilotilo i tua pe faalogologo tiga-na o le alu lava i luma-ma e faatoa ea lava i luga ina ua uma!.
Afai la ua faamanuiaina le taumafaiga a Anthony Palupe- e mafai foi ona e ‘ausia pe a e finau ma taumafai pea e pei o Anthony. E te le ‘ausia se tulaga faapea pe afai e na o lou tafaovale ae leai se meaa’oga e faia! E faatoa mafai ona e ‘ausia le mea sili- pe a e mafo’efo’e ae le faapea e te’i lava ua pa’ū mai le Lagi le PhD! Afai la ua mitamita Falelima ma Siumu i le taumafaiga a se tasi o latou alo ma fanau-o ai a le fia mitamita? O le a sou taofi?
Matauina foi i Tala Fou- e a isi lava e si’i i luga le igoa o Samoa i mea lelei-ae taumafai lava isi e toso i lalo. Afai o le tulaga lea o le a i ai-o le avea loa Samoa ma mea ula! Aisea? Leaga foi e moni lava e i ai tagata faatautala ma le kea i se atunuu- ae faafetai e maua lava tagata e alolofa moni i lo latou atunuu! Afai la e fai e isi mea e ta’uleleia ai Samoa-ae fai e isi mea e ta’uvale ai-o le a le pogai? Pule oe ma lau tali-ae o le mea masani e maua loa sina iloa-ona fefete loa lea o le ulu! O le fefete lena o le ulu e galo ai le igoa ta’uleleia o le atunuu ma lona aiga lea o loo faatali atu. O le a sou taofi?


text:
Fete’ena’i le Mediation ma le Tulafono
(Soalaupule)
Taua i le saunoaga a le Afioga i le Faamasino Sili e uiga i le autu o faatalatalanoaga o mataupu a ni tagata, aiga ma se nu’u ona o ni fe’ese’eseaiga. E faia ai ia fe’ese’eseaiga e aunoa ma le tuuina i luma o le Faamasinoga e suesueina ai.
Ae a tu’u mai la i soliga tulafono, e le talia e le Faamasinoga ni faaleleiga a ni tagata, aiga ma se nu’u e faia i tua, ina ia foia ai ni mataupu matuia e tula’i mai i le va o ni tagata, aiga ma ni nuu. Aemaise ni soliga tulafono mataga e aofia ai ni tagata o se aiga e tasi.
Pea uma ona teuteu e matua poo matai o aiga i tua ni mataupu faapea, ina ia faia ai le oo mai i le Faamasinoga. Ina ua autasi uma finagalo o i latou poo e o lo’o aafia i sea maliega, ma fai le sala i le nu’u a le aiga atoa.
Ae a’apa atu lava le a’ao malosi ma le saua o le Faamasinoga e aumai sea mataupu e su’esu’eina i luma o le Faamasinoga. Ae ua le amanaia le aia tatau a aiga ma i latou uma na faia se teuteuga faaleaganu’u ma le fa’aleagaga e foia ai sea soliga tulafono. E pei ona sau ai le atunu’u i aso ua mavae.
Aua poo a lava ni soliga tulafono matuia e tutupu i totou o aiga ma nu’u i aso ua mavae. E pei o le soli tofaga, faamaligi toto, fasioti tagata (tulou), gaoi pe sopo tuaoi ma so’o se soliga tulafono lava.
O le mea lava lea sa faia e le atunuu i aso ua mavae. A’o le’i iai nei mau tulafono.
O le soalaupule lelei i le va fealoaloa’i faatamali’i ma faafaleupolu i le vao o aiga. E faapea i le pule mamalu a Ali’i ma Faipule i le fono a nu’u. E saili ai le filemu i le faaleaganu’u ma le fa’akerisiano e foia ai so’o se mataupu matuia e tula’i mai. Ona fai lea o faasalaga a le pule mamalu a Ali’i ma Faipule e fua i le mamafa o soliga tulafono i aso nei.
Ma le isi tu maualuga a le atunu’u i aso ua mavae o le fai o le ifoga a le aiga, po’o le nu’u o le tagata na agasala i le aiga po’o le nu’u o tagata na a’afia, faatino ma le sala ona uma a lea. Ae ua le o toe talia e le Faamasinoga lea tu & aganu’u mamalu a Samoa i aso nei.
O le soalaupule o le tu lea ma le aganuu a Samoa mai anamua, sa ta’ita’iina ai aiga ma nu’u i le nofo filemu ma le fealofani.
Soifua


text:
E le o le Super Rugby ae o le isi mea e sili ona lelei mo Samoa. I se tasi itu, o le tauvaga o le Super Rugby 10s ua folafola mai ai se manuia e sili atu i lo se miliona tala o tupe mo faailoga- ia e tatau ona sili atu lona lelei mo le Iuni Lakapi a Samoa- e amata ai loa ona matua fai ni fuafuaga lelei mo lea tulaga.
O lea matou te talanoa atu i le Brisbane Global Tens-lea na tatala i le Aso Tofi i Takapuna, Aukilani. Na faavaeina e le Duco Events, o lea tauvaga e amata i le tausaga fou ma ua leva ona talanoaina e faapea o le a tauva ma le Lakapi ta’uta’ua o le League Nines i Aukilani mo le isi fa tausaga.
O le itu e taua mo i tatou e faapea o loo filo Samoa i le 10 o ‘au lauiloa ia o le a auai i totonu o le tauvaga amata. O lona uiga-o se ‘au mai Samoa-lea e sili ona ta’u o le Manu Samoa-o le a ‘ai-filofilo i ‘au tulaga maualuga mai Ausetalia, Niu Sila , Farane, Iapani ma Aferika i Saute-e tauva mo le faailoa maualuga. “O le Brisbane Global Tens o le ‘au iloga lea o le tauvaga lakapi ta’ito’asefulu i luga o le panesa i ona fuafuagauma,” o le faaaliga lea a David Higgins, le faatonu o le Duco Events.
“O le tulaga lelei o lakapu, tama taalo ma le nofoaga e faatino ai, le auai ma le faailoga tupe, le tulaga ‘ausia e faasalalauga ma le toatele o tagata matamata e le faatusalia, ma ua avea ai ma tauvaga moni e uiga ese-lea o le a avea ma ma’a faavae i totonu o le kalena o taaloga faava-o-malo.” “Mo le Duco, o se malaga lenei e tolu tausaga ua matua tumu i le tele o lu’itau. “O le amataina o se mea fou-e le o se mea e faigofie. E manaomia le lototele ma le silasila mamao. O lea ua mafai ai ona tuufaatasi lenei tauvaga i se tulaga ese ma o se faafetai lea i tagata uma sa lagolagoina lenei faamoemoe.”
Faatasi ai ma se aofaiga e ono fuainumera ua avanoa mo le ‘au e manumalo, faatasi ai ma se tupe mo tama taaalo ua faamanuiaina, o le a i ai faatosina uma e taaalo faalelei ai. O le isi faatosina autu o le folafolaga lea mo tama taalo tulaga maualuga o le Super Rigby –ina ia faa-avanoaina i latou faatasi ai ma fetu e pei o Jerome Kaino ma Israel Dagg e auai mo le tatalaina aloa’ia ma sui o nusipepa.
Ua uma ona faamaonia e faapea o le Blues, Chiefs, Hurricanes, Crusaders ma le Highlanders-o le a latou auina atu ni ‘au malolosi. Poo le a lava, o lenei tauvaga o se avanoa uiga ese lea mo Samoa.
Ma e tatau ona tatou faafetaia le Duco Events mo le aloa’ia o se taleni uiga ese lea o loo maua i totonu o lo tatou atunuu. A fua i le tulaga, e faigofie lava ona latou filifilia Fiti, ae latou te le’i faia lea tulaga. O David Higgins, o ia lea o se matai Samoa e ala i lona umia o le suafa Segialii mai A’ufaga fai mai e leai se isi ‘au lelei e filifili mai ai mai le Pasefika i lo o Samoa.Ua iloa e le Faiaoga o le Manu Samoa o Namulauulu Alama Ieremia le taua o lea avanoa.
“Matou te faafetaia ma tali sapaia le avanoa ona o la matou vaai-o se taaloga lenei faava-o-malo a le lalolagi-lea o le a faaalia ai le uiga ese o le tomai o tau taaloga faapitoa ma kalapu-lea o le a faaaliali ai a latou taleni.” O lana faaaliga lea. Ua matou matua fiafia lava ma ua naunau ia lelei le tulaga o le matou ‘au i lenei tauvaga. O loo matou tilotilo i luma ina ia tuufaatasi ma ‘au tetele.”
Ua matua tuu atu o matou mafaufau ina ia manumalo i lenei tauvaga, e leai se tulaga masalomia o le anoano o faafitauli o loo faulala’i mai e faasaga ia Samoa. O le pogai lea e tatau ai i atunuu malolosi o i totonu o le lakapi ona aoaoina mai mea sese na o latou faia-ia latou taumafaiga ia ua le taunuu mo i le Olimepeka.
O lea matou te talanoa atu e uiga i le auina atu o se ‘au e le’i lava le poto masani i taaloga e agavaa ai-tusa lava pe o iloa le taua tele o ia tauvaga mo Samoa ina ia agavaa ai. O le taunuuga sa matua faatiga lava ma o le a tatou faanoanoa ai i taimi uma tatou te manatua ai. E le mafai ona tatou toe faia lea lava mea sese i le 10s. E matua taua tele ona fai e le lakapi a Samoa se faaiuga lelei e faatosina mai ai a tatou tama taalo e sili ona lelei –poo fea lava o i ai i latou-e tali atu i lenei taumafaiga.
Ua mae’a ona faailoa mai e le Faia’oga o Namulauulu e faapea o loo i ai lona faamoemoe e taumafai ia tatala mai tama taaalo e sili ona lelei mai a latou Kalapu ina ia mafai ai ona taumafai ia manumalo i lea tauvaga. . O le a faatino vave ni a matou talanoaga ma kalapu ma le Lakapi a le Lalolagi e uiga i tulafono ma le faamatu’u mai, talu ai, ua leva ona fesili mai ia tama taalo ma si’i o latou lima i luga,” o lana faaaliga lea. “O le a matou aumaia se ‘au e sili ona lelei matou te gafatia mo lea tauvaga. O le faamoemoe atu mo a’u ia ou matua taumafai ina ia maua ai se manumalo. O se avanoa tele lea mo i tatou.” E leai se ala tatou te teena ai lea itu.
Ina ia mafai ona tula’i mai lea tulaga, e tatau i le Iuni Lakapi a Samoa ona teu faafaigaluega nisi tupe e faatosina mai ai nisi o nei tama taalo. Ua uma aso sa faataua ai e le lakapi a Samoa le fatu, loto, naunau ma le mitamita. E ui lava ina faapea o tupe e le o ni mea uma ia, ae i aso nei ma lenei vaitau, e umi se ala e savalia e fuafua ai le eseesega i le va o tagata faa-foliga ma tagata tauva.
E tusa ai la ma le Global 10s, ua uma ona tuuina mai ia Samoa se avanoa faa-auro e toe faaolaola ai o tatou manuia– o ia mea e lua e tusa ai ma le tupe o le faailoga ua ofo mai-faatasi ai ma le toe aumai o nisi o lea mitamita ua mou atu ona o le tatou lakapi.
E le tatau ona tatou lafoa’ina lenei mataupu. E tatau ona tatou matua faaaogaina le vaega tele o lenei avanoa. O le a sou taofi. Ia outou maua Samoa se faaiuga uiga ese o le vaiaso Samoa ma ia faamanuia atu le Atua!


text:
Ia-se’i o tatou vaai. A pa’ia loa le tausiga tau le soifua maloloina i totonu o Samoa, e tofu i tatou um lava ma tala e faailoa atu, aemaise ai lava mea na tutupu i le falema’i tele i Motootua. O nisi o tala e uiga ese, o nisi e lelei, e i ai foi le tala leaga ma e matua mataga lava.
Na tatou faalogo muamua i nei tala uma. Ae faapefea uiga e le tausaafia o nisi o sui o le aufaigaluega, leaga o le auaunaga, o fale ma na leoleo po e foliga mai e fiafia i o latou leo i itula tuneva a’o taumafai gasegase e momoe. E faigata ona faapea o loo i ai se mea fou!
Tuu mai la a’u ou te ta’u atu ia te outou se tala itiiti. O lea mea e mafai ona tupu ia i tatou uma lava. E tatau i lea taimi ma lea taimi ona toe faafou le afi ma a o’o mai le taimi e te le mafai ai ona fai soo se mea e uiga i lea tulaga. E le afaina pe e te malosi, pisi, malosi atoatoa poo le a lava, ae tumau pea ona i ai lea taimi e tatau ai ona i ai se tasi i le falema’i-e le faapea o se tagata asiasi ae o se tagata gasegase.
O lo’u taimi-ma o le taimi muamua lava lea-o le lua vaiaso talu ai. O le a ‘ou le tuuina atu ia te outou auiliiliga e uiga i le pogai na ‘ou o’o ai i lea nofoaga-ae na ‘ou faaaluina ni aso se fa i lea fale ma sa tausi a’u e nisi e aupito i sili ona alolofa o loo i totonu o Samoa..I le tele o tausaga-e tele itula sa ‘ou faaaluina e asiasi ai i tagata mama’i, aiga ma uo-ae o le taoto i le falemai mo le ulua’i taimi-e ono mafai ona uiga ese –aemaise ai lava pe a e nofo i luga o lo’u nofoa lea e te faitauina ai tala uma e le manuia e uiga i lea auaunaga. O le tele lava la o taimi, e taga solo e le aufaigaluega ma latou faaaogaina le anoano o faamatalaga e le talafeagai ai mo mataupu e faasino i lea auaunaga-tusa pea o avea lea auaunaga ma fatu o le mataupu e matua mamao ese atu mai le latou pule. O le a se’i o’u faamatala atu.
O le mataupu muamua lava o le faamoemoe o le sao atu lea mai le motu o tagata o loo i le Potu mo Faalavelave Faafuase’i. O le faatali iina e faitau itula. I le avea ma tagata gasegase, e te le fia faalogo i se lauga faa-Samoa a se leoleo Po pe a o e i ai i lea nofoaga. Ona pau lava le mea e te manao i ai o le vaai lea o se fomai ma afai o loo e matua tigaina, e mafai ona avea ma faatiga e le talafeagai ai. O le mea lenei e foliga mai ua fai ma faatiga i le toatele o tagata. E sa’o lo latou manatu ma na ‘ou maua lea tulaga i le taimi na ‘ou taunuu ai. Ae peitai-o le faatali e le mafua ona o so latou mana’o ia tuu ai pea oe e te faatali. E matua leai se mafuaga mo lenei faiga. Ua outou silasila la, o le to’agaogao o foma’i ma tamaitai tausima’i e mafai ona avanoa atu e auauna i tagata gasegase o se vaega tele lea o le faafitauli. Na ‘ou maua lea tulaga. Afai e na o le to’alua poo le to’atolu fomai o loo auauna atu i le faitau selau ma selau o ituaiga eseese o gasegase, o le mea moni- e mafai ona tatou faafetaia uma lea lu’itau.
O le tulaga e sili ona leaga, e ono mafai ona na o le to’atasi le fomai mo ia gasegase uma. Ma e ono mafai ona faapea o lona lua lea o aso mo se alii/tamaitai foma’i-o loo galue pea i taimi uma talu mai ona tiute i le po ananafi. E matua faigata lava ia i latou ona tuu tasi o latou mafaufau i le galuega.
O le matua le lava o fomai ma tamaitai tausi ma’i i se tasi itu- e le o se mea fou lea mo Samoa. O loo faamaumau lelei lea faafitauli mo le tele o tausaga ma o loo tumau pea ona faapea e ui lava ina faatiga le vaai atu e faapea o loo i ai lava ni faiga lelei ua faagaoioi e le O.U.M, N.U.S ma latou paaga e toe putiputi ai a tatou lava tagata faigaluega ma lo latou tomai tau le soifua maloloina. E lelei foi ona manatua e faapea o Samoa e le ona pau lea o le atunuu o loo tauivi ma le taofia o foma’i ma tamaitai tausimai. E ui lva o lo latou tulaga e le o leaga faapena, ae ua outou faafofoga i tala faapena i totonu o Fiti, Niu Sila ma le tele lava o isi atunuu tetele.
A toe fo’i mai la i Samoa, o se tasi o suiga aupito i tele i le falemai o le faaleleia lea o totonu o fale- pei ona i ai i totonu o le fale. Faafetai ia Saina ma le ma’elega o le malo e tusa ai ma lea atiina a’e, ua faamanuiaina tagata o Saoa i lea fale. E le o se nofoaga aupito i manaia i le lalolagi, ae afai sa e i ai muamua i lea nofoaga ma ua e iloa folia o ia fale, e te lagona le loto faafetai.
Ae o le itu e tatau ona faailoa atu, o se fale lea e te i ai i totonu pe a e gasegase (ae le faapea e mana’o soo se tagata ina ia gasegase). A faatusatusa la i le vevela, pefu, ma le leaga pe a faaalia faalaua’itele fale o tausaga ua mavae, lea sa avea ma faatiga i taimi uma –iole, pusi tata’a ma ta’ifau tata’a, o lo tatou falemai i le taimi nei ua asi le laasaga ua sili atu ai. E mamā, ‘ea malulῡ ma lelei ona faaaoaina. O le isi itu, e tatau ona faailoa atu e faapea o loo matua taumafai le aufaigaluega i le mea sili latou te mafaia –e tusa ai ma le latou lava faiga faapitoa. O le a i ai foi ma ni tagata le mafaufau (ae faalagolago lava i lo latou lagona) ae le faapea o tagata uma lava o i lea nofoaga –e mafai ona vali i lena lava pulumu vali fale. E anoano tagata lelei ma le alolofa, ia e faigata i nisi taimi ona maua i se siosiomaga pagatia lea e faataua i aso uma le ola ma le oti.
O le ta’ua la o uiga le mafaufau, ua aumai e lenei mataupu ia te a’u se mataupu e masani ona ‘ou faalogo i ai e uiga i le falema’i, aemaise ai lava i le itu i leoleo po. E le mna’omia ona ta’u atu ia te outou le tala ma i nisi itu, o le faaaloalo ma le loto gaua’i e tuuina atu ma ave o le a soloia ai a tatou faafitauli uma. Ae peitai-ina ia fai le amiotonu i leoleo po, e i ai foi a latou galuega e fai. Ma o nisi taimi e inosia i latou ona o le faatino o a latou galuega.
Fai la ma faata’ita’iga le mata’ituina o tagata e avatu faananā taumafa i totonu ma le soli o itula mo asiasiga. O le faiga faavae a le falemai e faapea o taumafa mai fafo mo gasegase e faasa. Mo se mafuaga lelei. Mo le toatele o gasegase, o taumafa tonu ia o loo avatu faananā e o latou aiga mo i latou –na auina atu ai latou i le falema’i i le taimi muamua. O le a le aogai o foma’i ma tamaitai tausima’i ia e taumafai e togafiti se gasegase pe a le tausisia e aiga ma uo faatonuga faa-foma’i ma fafaga o ia i moa falai ma isi mea uma lava e le tatau ona taumafaina i o latou tua? Aisea e faamaumau ai o latou taimi? .Uso e, e le o se alofa lena mea.
O le matua faavalevalea lava. E tatau ona tatou faamanatu ia i tatou iinei ma le taimi nei e faapea o le tausiga o le soifua e faasino i se ‘au-galulue ma se galuega e fai faatasi. O lea galuega e faasino i tomai ma tamaitai tausima’i ma le faatinoina o le latou galuega a’o faatino foi la tatou vaega. E mafua ona o i latou o tagata popoto faapitoa ua i ai manatu aloa’ia, e tatau ona tatou faalogo i ai pe a latou ta’u mai ia i tatou le mea e mafai ona tatou taumafaina ma mea e le tatau ona tatou taumafaina. Ma a faapena ona tatou faia, o le a tatou maua e faapea o le a le toe taofia e leoleo po tagata o tatou aiga ma uo i le faitoto’a.
O le mea e sili ona lelei pe a fai, afai e te lagona e tatau ona e faaalia lou alofa i le falemai, ia ave sina tupe ma tuuina atu i le gasegase ina ia mafai ai e i latou o tausia o ia ona savavali i le itu o le auala ma faatau ni mea taumafa mo i latou.
Ua ‘ou fai atu faapenei talu ai –i le falemai, e anoano taumafa lelei tau le soifua maloloina mo gasegase. Ina ia tuuina atu ia te outou se manatu, latou te tuuina atu taumafa mo le taeao ma le ti mo vaiaimi o le taeao, taumafataga o le aoauli ma le afiafi. O le tele o ia taumafa e tutusa lelei ma faatonuga a le foma’i. Ma o ni taumafa lelei. O fea o le lalolagi e te maua ai se auaunaga faapenei mo ni tau ua faatulagaina i Samoa nei?
O le itu i itula o asiasiga, tuu mai a’u ou te faailoa atu lenei mea. Afai o oe o se tagata e masani ona e alu i ai e pei o a’u, o le mea e sili ona lelei na ‘ou maua i le falemai e faapea na tuuina mai ai ia te a’u se avanoa ou te moe ma malolo ai. E leai se tau. Ma o iina na ‘ou iloa mulimuli ai pe aisea e inainā leoleo po i itula o asiasiga. Afai e manatu foma’i o le leo tetele o se mea lea e sili ona lelei mo gasegase, semanu ua latou auina atu matou i se fale kalapu poo le maketi i Fugalei. Ae peitai-e manaomia e gasegase le filemu ma le leai o se pisa i aimi uma. O loo pagatia foi i latou, latou te le manaomia ona faalavelave atu se tasi ma e mafai lava ona latou faia e aunoa ma le mea e masani ona taua e le ‘au-matutua o le “ata tauvala’au” lea e fai ma faatiga ma le ‘ata leotele e le talafeagai ai). Pau lava le mea latou te manaomia o le malolo.
Ua ‘ou laki ina ua i ai i se potu faleesea i le Numera Fitu faatasi ai ma le isi gasegase. E i ai lava lona potu taele, paipa ma se vaaiga i le Taulaga o Apia e te faananau i ai. O nei mea uma o loo i totonu o se potu lelei ‘ea malῡlῡ, o vailaau mo togafitiga ma taumafa e $30 i le aso.
Ma sa i ai foi se fiafia i foliga o le aufaigaluega i totonu o lenei lava falema’i faapitoa. Latou te loto fesoasoani, agalelei ma latou te manaomia a latou gasegase ina ia malolosi. O lenei itu e mafai ona avea ma galuega fita aemaise ai lava i totonu o Samoa lea tatou te manatu ai o i tatou o tagata tomai i soo se mea. Ae peiai o lo taumafai tagata faigaluea o le soifua maloloina, o loo latou matua faasaga lava e fai ma ona pau o le mea tatou te mafai ona fai o na faafetaia lea o i latou e tusa ai ma ia tulaga. E mafai ona ou fai atu pe fai atu pea ae o le a faamua ai iinei.
O le itu ou matua mana’o e faailoa atu e faapea e faigofie lava ona fai ni nai faaupuga faigofie ma liligi le suavai malῡlῡ i luga o taumafaiga o loo fai e saga faaleleia ai mea pe afai tatou te fia malamalama i le mea moni. Ae peitai o le iloa ma le poto masani o le malosi lea.
O lo’u taimi muamua na ‘ou masani ai i le falemai i se avea ma tagata ma’i o se mea lea e le mafai ona ‘ou faagaloina i se taimi vave. E te alu atu i totonu o lea nofoaga ma e te faatuatua i le Atua o le a galulue o ia e ala i fomai ma tamaitai tausima’i ia o loo avea ma vaega o se faiga na fuafuaina e tuuina atu se tausiga lelei tau le soifua maloloina mo tagata uma. O nisi o gasegase e tuuina atu i le falemai ma e le toe fo’i mai i fafo.
Afai o oe o se fomai poo se tamaitai tausima’i, o lea tulaga e te matua afaina ai. E tatau ona matua tiga. .Sa ‘ou vaaia ni lu’itau, tauiviga ma sa ‘ou vaaia ni manumalo laiti sa latou faamanatuina e aunoa ma se leo. Sa ‘ou molimauina foi le faiga e manaomia e le faiga faatulagaina o loo manaomia e faaleleia ai mea.
E leai se tulaga masalomia e faapea tatou te manaomia nisi fomai, tatou te mana’omia nisi tamaitai tausima’i.Tatou te manaomia le taofi o lenei faigamalo mai le faamaumauina o tupe a tagata totogi lafoga i mea e leai se aoga e pei o elefane papa’e ma faiga pi’opi’o ae o loo tauave e nei tagata faigaluega o le soifua maloloina le tuuaiga o le soona galulue ma le leaga o totogi. O lenei faiga o le matua faavalevalea lava.
E tatau ona taofi. Afai e faamaoni le malo e uiga i le faamuamua o le soifua maloloina o le atunuu, e tatau ona tuuina atu ana tupe i le mea o i ai lona gutu. O le toe Faaola mai o le faitau miliona ma miliona na maumau e ala i taupulepulega leaga, faaaoga sese ma faiga pi’opi’o ma toe tuuina atu i totonu o le faiga tau le soifua maloloina. Ma e tatau i le malo ona faatino se galuega e sili atu e uiga i le taofia o gasegase ia o loo fasiotia ai o tatou lava tagata. E tatau foi i Taitai ona taitai e ala i lana faata’ita’iga ma savali i le mea e tautala ai.
Ona o lena ua faailoa atu na mea uma, e le o se mea lenei e fautua atu ai e faapea o le masani i le falemai i Motootua o le a tutusa lea mo tagata uma. E leai. O lou masani e ono eseese. O le itu lelei e tatau ona iloa e faapea o le tatou auaunaga tau le soifua maloloina o se galuega lea o loo faagasolo ma e tusa ai ma le mea na ‘ou vaaia i le falemai- e tele ni laasaga o loo faia.
O le a i ai pea tulaga lelei ma tulaga faaletonu i lea vaega ma lea vaega –o le a i ai ni faafitauli ma ni faaseā ia o le a mulimuli ane ona taunuu mai i luga o nei itulau. E faapena lava le soifuaga.
Ae o le faafetai ma viiga e tatau ona tuuina atu i le mea e tatau ma e umi lona faagasologa.
Ma ia talia mai se tasi o lona taimi muamua lea ua taoto ai i le falemai e aofia ai ma se taotoga ma le toe faaleleia. Ua ou matua lagona le loto faafetai. Faafetai e faavavau!
E tusa ai la ma lea faaupuga, ou te fia momoli atu se faafetai ma le loto ia Dr. Ponifasio, Dr.Aleki Fuimaono, Dr. Raymond Laulu, Dr. Faitasi Gae’e ma fomai uma lava sa fesoasoani mai- e aofia ai le ‘au-galulue na faia lo’u ta’otoga.
Ou te fia ta’ua Leo’o Dr. John Adams-o lona tomai faapitoa i le avea ma fomai e galue na o ia –na ia vaaia le vave tuuina atu o lo’u ma’i i aao sa’o, i le taimi tonu talafeagai.
Ou te faafetaia foi le tomai masani o le aufaigaluega i le vaega o le Faata ma le Matagaluega o le CT Scan . E momoli atu le faafetai tele i le Tamaitai Tausimai o Tapena Solofuti Alo ma lana vaega o tamaitai tausimai mata ataata i le Acute 7. Na outou faia se eseesega atoa.
O le itu mulimuli ae le faatauvaa, i tagata faigaluega uma lava tau le soifua maloloina i Samoa, ia faaauau pea le galuega lelei. I totonu o se atunuu o loo faateleina ai pe ma’i, o le a faaauau pea ona valaauina outou –ae ia outou iloa ua uma ona faamanuia le Atua Silisili Ese ma faapa’iaina outou mo se taimi faapea e pei o lenei. Ia outou maua Samoa se Aso Sa to’afilemu, ma ia faamanuia atu le Atua!


text:
Tapena ma Tuufaatasi e Fuimaono Na’oia F. Tupua mo le Samoa Observer-Aso Sa 21 Aokuso 2016.
O le 1893 na pulea ai e Konesula e to’atolu le Faletupe o Samoa- lea sa faaletonu ona o le tele o aitalafu. Na to’ilalo ai fo’i ‘autau a Mataafa i ‘autau a Malietoa-ma faatafea ai loa Mataafa i Sailusi-faatasi ai ma lona afafine-ma Tupuola, Tagaloa, Sausau, Lei’ataua, Faumuina, La’ulu, Tele, Fiame, Sauni, Mulipola ma Soa, ae faa-falepuipui le isi 27 o matai.
Ina ua magalo i latou ia, sa latou faasaga loa e fau le ‘Ala o le Alofa’ poo le “Road of Loving Hearts” i Vailima. O i latou na aafia i le faiga o le Ala o le Alofa o: Leleisi’uao ma Mataafā o Palauli, Salevao, Po’e ma Telesŏ o Siumu, Lemusu o Solosolo, Tupuola Saina o Lotofaga; Tupuola ma Muniaiga o Amaile, Ifopo ma Fatialofa o Lepa.
Fai mai upu faamaumauina mo lea galuega-“Ua matou mafaufau i le alofa sili o lana Susuga Tusitala –i lana tausi alofa i le puapuagatia o i matou i le falepuipui, ua matou saunia ai se meaalofa ua sili e le pala e o’o i le faavavau, o le Ala lea ua matou ‘elia.”
1894-O le isi tausaga lea o fevesiaiga i le atunuu. Na ta’ita’i e Tamasese (laititi) Aana ma Atua e faasaga tau i le Malo. O le tausaga foi lea na maliu ai le alii ta’uta’ua o Tusitala poo Robert Louis Stevenson.
O lana tusi-“Footnote to History”-na tusi i Vailima i taimi vevesi o Samoa, ae o loo manino lelei ai lona lagolago malosi o le finauga a Mata’afa, faapea foi le lagolagoina o lana uo mamae o Misimoa poo Mr. Moors.
Ina ia faamaonia atili ai lenei mau, o le Tusi i le Faatonu ua tuuina atu i lalo e talitonu le to’atele- na tusi e le alii o Tusitala ma lomia faasalalau i le nusipepa o le “Samoa Weekly Herald”o lena taimi, e pei ona faamauina i le gagana Peretania o le Cyclopedia of Samoa-fai mai:-“O le taua mata’utia i Vaitele i le aoauli o le Aso To’ana’i talu ai i le va o ‘autau a Mataafa ma Malietoa-sa le tatau ona tupu, ona ua foliga mai e peiseai e lē ma taofia, ae ia manatua, ina ua mae’a ona una’ia faamalosi Malietoa Laupepa ia toe avea ma Tupu, sa na silafia lava o i latou ia e finau malosi ia na toe umia lea tulaga, sa tatau ona o ane e lagolago ma puipui ia te ia.
Ana faapea e manino lelei mai-e moni e mafai ona ia faatuatuaina le malosi o Malo Tetele, semanu matou te talitonu e le tulai mai le taua i Vaitele. Ae ui o lea, e le mafai e le mea ua tupu nei ona faamagalo Mata’afa poo lana ‘au-faufautua.
E le o le soloaiga muamua lenei a Malietoa. Na fulitua o ia i lea tofiga i le sefulu ma le lua tausaga talu ai, ae sa pa le tala i lena taimi- o loo foufou lava e fia avea ma Tupu.
O lea la ua o’o mai i lenei vaitau, o le faalua a’i lea ona le taunuu ana fuafuaga. Mo le sili atu i le lua tausaga talu ai, sa avea o ia ma totonugalemu ma vaaiga autu o le le femaliliea’i, taupulega faalilolilo ma upu faatupu vevesi.
Afai na finau gaua’i Malo Tetele ia Novema 1889 ina ia toe avea Malietoa ma Tupu-ae musu Mataafa e faamatu’u atu le faaaloalo a tagata na faae’e atu ia te ia- e ala ia latou lava faitalia, semanu e faapenei ua sa’o ma lē ponā le mea ua na faia.
Peita’i, na tuu-‘aulafo lava i lea una’iga malosi ma ua faamaonia ai lona tutumau i lona talitonuga, ma avea ai o ia mo se taimi umi ma faasoesa i le Malo.
Sa na lulῡ le matagi vale ma ua selesele i le asiosio. O itu lelei o Malietoa ma lana tete’e-matou te le tautala i ai, ae ona o le mala ua pagatia ai le Aiga o Mataafa, ma aveeseina ai lana fanau a ua matua lona soifua, pau o le mea e mafai ona matou faaleo atu-o a matou faamaisega ma ia matua taia ia faaumatia- le aao o mala.
O le 1895 na faatu ai e Tamasese lona Malo i Leulumoega e faataute’e i le Malo.


text:
(Teuterenome.30:18-20)
Tusia - Petaia Setu
O upu a failauga o le atunuu, e sua le lapa lalaka ma le lapa mamao. E vaavaai i manuia o nei ma a taeao. A o le tamaloa Aana foi e le i moe faasamasamanoa, ae sa moe mānatu mo se taeao fou o Samoa.
E le i tuufaūa e le Atua le uluai tagata e ola faa tagata noa i lona siomaga. Ae sa tuu atu iai ma le laau e gaepu ai lana tofa ma lana faautautaga. E iloa ai lona ituaiga tagata, poo le manuia poo le malaia, poo le oti poo le ola, pe lelei pe leaga. Fai mai le Atua, “Aua” (Ken.2:17); ae fai mai Mose, “Ia e filifili i le ola.”
O le tala sa’o, soo se pulega lava i Samoa, e le o alu i luma, ae tifa i tua. A o le tifa, o foliga na o le onā! O tatou lea e onā. Ua leva ona tau le ua Samoa! E sa’o se mea e te faia pe a sesepa lau vaai. O fea e fua mai ai ni manuia o aiga ma fanau pe afai e sasapa ou vae ma lau savali i aso uma? O le olaga lea ua iai tagata o le Esoto. E le o i luma ae faatitifa solo i autafa ma tua.
E tele lava foi ina fefoifoia’i ai lava i le mea e tasi. A silasila foi la i le ala na ui ai le nuu, ua faapena foi ona faataamilomilo e le Atua i le mea lava e tasi, aua ua faasesepa le vaai a’e i le Atua i aso uma, ma ua ola faasasapa ma ō faaautafa. E a, e sa’o a’u? Pe le o le ituaiga olaga lena o loo tifa solo ai tatou? Ua le manatu i le Atua a ua avaga i tuinanauga o le olaga. Ua pei le Atua o se isi tagata e pei o oe i lau faitau.
Ua malo ou tuinanau. Ua e le iloa o le Silisili Ese lea o loo faavae ai Samoa. Auā e tautala lou olaga o aso uma ma mea o loo e fai. E molimau le natura o mea ma le siosiomaga i mea o loo fetosoaiina ai oe. ‘Aua e te ta’ua le suafa mamalu o le Atua i mea valea o loo e fai ma taaa’iga sese o loo e mulimuli ai. Ua tuu sa’o lava le afioga a le Atua i le nuu. E lua lava mea, o le ola ma le manuia, poo le oti ma le malaia. O tua ia o le usitai ma le le usitai. O le avanoa mo le nuu o Isaraelu e filifili ai.
Samoa e, o tatou o le atunuu lotu, ae le o tatou o ni tagata talitonu! E taulagi i gutu o Isaraelu lo latou Atua, a o loto ma amioga e tufanua. Tatou te mimita e ta’uta’u le faavae o Samoa, a o se mata’u ma se usita’i iai e misi atoa! Maifea le loto maaa ma le faamaualuga? Samoa, e faavae le usitai i le alofa. O le usitai lena e ‘oa ma susua ona faamanuiaga. O faamanuiaga o taoto mai lumāmea i faiva ma tiute ma le siomaga o le a fai mou (f.16).
E inu ai lau fanau; e mapu iai lou aiga; e to’a iai le ekalesia; e ola iai le atunuu. O manū ia na mele e le fanauga a Isaraelu. Ua le ese ma foliga sa tutulu ai le Alii ina ua latalata i le aai o Ierusalema i lana malaga faatupu, na ia faapea ane ai, “Ana e iloa…o mea e te manuia ai! A o lenei ua lilo i lau vaai.” (Luk.19:42).
Aisea? Papa’u le tofā! E vale le faautautaga! E alu i le Atua, ae tepa i tua. E mafanafana i le afi faaniutu i le po ma taitai e le ao faaniutu i le ao, ae anau lava i meaai ma le tamaoaiga o Farao! E te lotu faasoloatoa i aso uma lava, a o lou loto ua faatumulia e Satani i faufauga leaga!
O ai e tu mo oe, o Iesu poo le tiapolo? O ai na te laveai i lou aiga ma lau fanau, o lou salamō poo ou tuinanau? Ia e filifili i le ola. O oe e faia le filifiliga. O lau filifiliga e te ola ai; o lau filifiliga foi e te oti ai. Pe tou te faaletonu i manatu e lua seia afea? Afai o Ieova o le Atua ia, ia mulimuli ia Ieova; afai foi o Paala, mulimuli ia Paala (I Tupu.18:21).
Samoa e, ala mai ia! Ua lava ia lena faavalevalea. ‘Aua e te vaai i le HRPP. ‘Aua e te faalogo i le Tautua Samoa. Vaai sa’o oe ma faalogo i le Atua (Sala.121). O le manu’a tele lea o tagata o le Esoto i le fesaga’iga ma le Atua.
E a Mose e faapupula iai le silisili ese o le Atua ma saga faamanino, ae a le nuu e falala pea loto i Aikupito. Tele vavega ma faailoga tetele ua faia e le Atua, ae le mafai lava le ifo tupua. E iloa lava o le agasala, a ua suamalie pea i le manava. E auma le faamaoni, ua amo mamalu ma le tofi? Talofa e, Samoa! O ai na te fofō ou manu’a? O oe lava.
E le faia lava e se isi; o oe lava. Salamō nei ma foi loa i le Atua. O le alofa ia Ieova lou Atua, ma e savali i ona ala, ma e tausi i ana tulafono, ma ana faamasinoga, e tuu tulu’i ai lou ola ma faamanuiaina ai oe i ou laasaga uma o a taeao.
O le tautinoga lea a Mose i le nuu. Vaai i le ola. Faalogo i le ola. Filifili i le ola. Silasila toto’a. Ia malamalama ou mata; ia talitonu lou loto; filifili ma le poto. O iai le tapuaiga. E molimau le lagi ma le lalolagi i le faamaoni o le Atua. O la Ieova ia Samuelu, ‘Aua e te vaai i lona tino, poo le maualuga o lona tino… auā e vaai tagata i le tino, ae vaai Ieova i le loto (I Samu.16:7). Vaai a’e i le Atua, ona faapupula lea e le Atua ou mata i le loto ua iai le mata’u ma le alofa e usitai ai i le Atua.
Samoa pele e, o lau filifiliga, o le taeao lea o oe ma lau fanau. O le lima tausaga lea o i luma o lou aiga ma lou nuu. Ua tuu manino mai lava e Mose le finagalo o le Atua ia te oe ma a’u. O le ola ma le oti, o le manuia ma le malaia, o loo i le usitai, ma le le faalogo i le Atua. Peitai ua tautino mai lava e Mose le alofa faapalepale o le Atua mo oe, “ia e filifili i le ola.” Ua le fe’alofa’i le alofa faaola o le Atua ia te oe ma a’u, auā o le mătua fai tama e putiputi ma faapelepele. O le valaau, filifili i le ola.
Lo’u atunuu e, ua tele ma anoanoa’i ‘au a le tiapolo. E ono pu’ea foi e le fili lau vaai ma lau faalogo. Na ona ou faamanatu atu, e leai ma se mea a Satani o i le lalolagi. E leai foi ni mea a se vaega faa upu fai o iai.
Auā o le lalolagi ma mea o tumu ai o a Ieova ia (Sala.24:1)I le ua fetalai mai lava le fofoga o le Atua, “O mea uma lava o i lalo o le lagi, o a’u mea ia.” (Iopu.41:11). Se a la e saili solo ai i mea vaivai o lenei olaga? Fai mai Tavita, O le faatuatua ia Ieova, e sili lea i le faalagolago i tagata (Sala.118:8). Afai o lea le faatuatuaga, o lea le faalagolagomaga, o lea le olataga, filifili la ia i le Atua, auā o le Atua, o le ola lava ia.
E ola ai oe ma lau fanau. E manuia ai lou aiga ma lou nuu. Uso e, ma tatou uma, o loo i le Atua mea uma lava. Mea mama; mea atoatoa; mea uma ua saunia; mea ua iai le mamalu ma le faauuga a le Agaga; o faamalologa ma faamanuiaga; o le saolotoga ma lelei uma lava. Ua tatou iai i le vaiaso o faiga filifiliga. Samoa, faalogo i le siufofoga o Ieova; e faavae i le alofa.
Ia le fetāa’i faalou le magā sou lagona, a ia e pipii atu ia Ieova, auā ua ia te ia lou ola. E le faatauina i tupe ma taumafa ma le aso e tasi lou saolotoga. A o le tautua na masaesae ma masofasofa ai lou Faaola. Ua na o ia e moni ma faamaoni lona alofa, na te faafualoaina ai ou aso.
O ia ua na faamafola mai ona aao ma valaau mai ia te oe, “Ia outou o mai ia te a’u…o a’u foi e malolo ai outou.” (Mata.11:28)
Uso e, o Iesu o lou toomaga; o lou mapusaga, o lou malologa. O ia lava o lou ola. Vaai lelei i lau palota. Ou te toe fai atu, Samoa, ia e filifili i le ola, ina ia ola ai oe atoa ma lau fanau, i le olaga nei, ma le ola e faavavau.
Amene
7737063
E-mail: petaiasetu@gmail.com


text:
Jeetendra uiga igoa sili: Laki, Po nei, Lē ma vāloia, Volatile, Agavaa. Aumai Jeetendra uiga o le suafa.
Yadav uiga faaiu sili: Faauo, Gauai, Agavaa, Foafoa, Po nei. Aumai Yadav uiga o faaiu.
Jeetendra amataga o le igoa muamua. Variant transcription of Jitendra. Aumai Jeetendra amataga o le igoa muamua.
Faʻaiu Yadav taatele i Aiselani, Initia, Nepal, Oman, Qatar. Aumai Yadav faaiu faasalalauina.
Surnames taatele ma igoa Jeetendra: Shrivastava, Gaikwad, Dhakar, Yadav, Maniyar. Aumai Lisi o surnames ma igoa Jeetendra.
O le tele o igoa tutusa ai ma faaiu Yadav: Krishna, Vijay, Manish, Pooja, Sunil. Aumai Igoa e aumai faatasi Yadav.
Ogatasi o Jeetendra ma Yadav o 78%. Aumai Ogatasi o Jeetendra ma Yadav.


text:
O le maua ai o e fa’atalatalanoaga le Fofoga o Samoa ma Lolani Tala o Tuana’i sa ia taua ai le taua tele o fanaua ma eleele i totonu o Samoa.
O ia o se ali’I talavou faifa’atoaga ma mo le silafia foi o le nu’u nei o Tuana’I e tele lava le tamaoaiga e ao ona malamalamama iai.
O lenei ali’i e 25 tausaga le matua le soifua ma o lo’o galue I lana fa’atoaga koko ma nisi o faulaauaina.
“Ia mo le silafia, o nei lava ia matou I Tuana’I e pei o le koko lava e tua ia ma o le alagatupe lava lea.
“E pei ona silafia o le auala mai lava lea I luga e alu lava gai gauta e toaga koko loaloa atu.
“Ma o le ala tonu lava foi lea le na taua nei Tuana’I o le puna o le koko Samoa.
O le maumaga lava o lo’o galuega ai Lolani le taimi nei.
“Ia ou te lei faigaluega muamua lava e ese mai nei lo’u maumaga.
“O le auala foi lea o lo’o faia nei e tautua ai le tinā ma fesoasoani ai foi le au faigaluega mo le tausiina le aiga.
“E taumafai lava i le mea e gata ai le mafai ina ia maua mai lava se mea’ai a o’u matua i aso uma” o lana tala mai lea.
“Tusa lava pe timu pe la, ou te ‘au malosi lava aua e le toe maua ni matua pe a uma atu matua o iai i le taimi nei.”
“Ou te lotu ma ou te mafuta lava i le Autalavou ina ia mausali pea lo’u lototele ou te galue mo nai o’u matua.”
“Ia o lea foi la pei ona tau mai lenei itula o le aso o lo’o faifai atu nai galuega. E usu uma le au faigaluega ae ou usu mai a’u i nei.


text:
1. Matauina i Tala Fou ananafi se ulutala i le itulau i luma fai mai-“O se mea faavalevalea ma le faatiga..”O lea la ulutala o loo i ai ni ata o se Alii Poto Faapitoa Faale-aganuu-fai mai o le Tuua o le afioaga o Vailoa Papauli-Komesina o Leoleo ma se tama’itai Ofisa Sili Lagolago o Pulega o le Matagaluega o A’oga, Taaloga ma Aganuu! O lea la faaupuga e peiseai e faasaga i se faaupuga a le Komesina o Leoleo e faapea e leai lava se eseesega o le faa-Militeli poo le faa-Fitafita ma le faatinoga o le aganuu a Samoa!
O le fesili la-aisea ua faamamafa ai lava lenei mataupu pe afai o se sasi o le Komesina o Leoleo? O le manatu la e faapea-afai e moni ma faamaoni o le Tuua lea o Vailoa Palauli-sa tatau ona ia silafia- (1) E le’i leva ona suafa matai le Komesina o Leoleo-ma ua silafia uma lava e Samoa-e le’i soifua le Komesina o Leoleo i le olaga faa-Samoa-o lona uiiga-e tatau ona taulamua o ia ona tu’u-a-lalo i le Komesina, ae le o le fetu’u! Afai la o le Komesina o Leoleo ua mafua ai ona faifai umi lenei mataupu-o le fesili la-‘na faapefea ona o’o atu le suafa Fuiavailili i Palauli? Na alu atu i sona loto pe ona o le mana’o o Palauli? E faapefea la ona faatino le aganuu pe afai o le fiailoa o le isi -ae afaina ai le isi? O le a le sala uluā ua tulituli-a-pu ai lava lenei mataupu? O le fia faalialia ‘ea o le tagata lava ia?
O le aganuu ma le faa-Samoa o le talanoa i fanua ma le nu’u moni ae le o faata’asina o faavae papa o afioaga ma alalafaga! Afai o ni mea faa-polokiki-ua tatou iloa uma lava le i’uvale o polokiki leaga! O le tulaga matuiā la o lenei mataupu-o le taiulu ai o le Tuua o Palauli ma se tama’itai e faai’u i le tagata e ou le atalii o Fuiavailili! O le a sou taofi?
2. Matauina foi i Tala Fou le finagalo faanoanoa o le Peresetene o le Toomaga mo e Puapuagatia-ona o faiga faatautala a tagata gaoi i le Ofisa o lea Faalapotopotoga i Apia ina ua mavae le Kirisimasi. O le tulaga mata’utia la o lea gaoiga-o lea Ofisa –o loo faatino lea i se fale e latalata i le Ofisa o Leoleo. Fai mai na tata’e e le ‘au-gaoi le faamalama i luma o le faitoto’a tele ma alu atu ai i totonu. Na ave e le ‘au-gaoi le TV tele-ma se masini komepiuta sa faaaoga mo a latou galuega-ma le latou Leitio tele na avatu e nisi o Samaria agalelei e faaaoga i totonu o le latou Ofisa.
O lea la gaoiga na faatoa iloa i le taeao o le Aso Lua ina ua vaaia le ta’ei o faamalama i luma. Ia o se tala fou umi lea tala-ae afai o lea nofoaga na faatu ma faatupe e tagata alolofa mai mo le manuia o fanau ua sauaina-ae o lenei lava e faaleaga ma gaoi-o le a la le pogai o ia faiga? O ni foliga ia o se atunuu ma ni tagata e talitonu i le Atua? Afai la ua faateteleina le gaoi ma le faomea i totonu o le atunuu-o ai ua pogai ai? O le tali-o ta’ita’i o le atunuu-ta’ita’i faale-malo; ta’ita’i o ekalesia, ta’ita’i o nuu ma aiga? Afai la ua tatala le Tausaga Fou a le Toomaga mo e Puapuagatia i nei faiga faatautala ma le le alofa-o ai e mafua ai? Aisea ua gaoi ai faapenei tagata o le atunuu! O le a se vaifofo e tatau ona fai?
3. Matauina foi le anoano o faaipoipoga i le amataga o lenei tausaga-ma o se amataga lelei lea! O ai a le fiafia pe a vaai atu i fanau ua faaipoipo lelei ma faapa’iaina e avea ma matua o ni fanau e manuia ai aiga i le lumana’i? Ia- e leai se mea e tasi e leaga ai lea mea o le faaipoipo-vagana ai le le malamalama lelei i le uiga moni o le faaipoipoga! E le o se mea mo sina taimi ona toe tilotilo foi lea i se isi tamaitai poo le isi alii! O le faaipoipoga o le mea e faavavau se’ia vagana ai ua motusia e le oti. O lona uiga la-o le olaga e ola faatasi-galulue faatasi-tiga faatasi-tauivi faatasi-finau faatasi mo le lua tofi mai le Atua-o le lua fanau lea! Ae ia ‘aua nei galo ona a’oa’o le fanau e tusa ai ma ala o le Atua! O le a sou taofi?
4. Matauina se tulaga mata’utia o le faaaogaina o le aganuu a Samoa e faasino i le taina o Tatau-i atunuu mamao! O le matau i ai e peiseai ua fai ma pisinisi! O le lagona la-afai ua fai ma pisinisi lea aganuu a Samoa-faamata o se mea tatau lea pe afai o se aganuu lea a Samoa e i ai ona tapu?
O le uiga o se faamatalaga-e aliali mai e peiseai ua avea ma teuga ae le o se aganuu mamalu! Ua le mautinoa foi la se finagalo mautu o Aiga Ta Tatau a Samoa I lea tulaga-pe afai ua mafai lava e soo se tasi ona fai e avea ma pisinisi! A faapefea la tapu masani o lea aganuu! O se aganuu ‘ea e faataga ai ona ta tatau a tagata uma pe na o alo o tamalii-ae talipisi ai alo o tulafale?
Faapefea le Lama-avea pe afai o susunu se Lama e pei ona masani ai? Afai la e na o Taupou ma Aloalii sa fai Malu ma Tatau-aisea ua faatau ai i tupe le aganuu a Samoa? O se mea manaia le sau o se tagata ese e le o se tagata Samoa ma sana pe’a –ae na te le iloa le uiga ma lona taua i le aganuu a Samoa? O le a sou taofi?


text:
Talosaga Rev. Amaama i le Fa’amasinoga toe iloilo lana fa’aiuga
O le aoauli o le aso Faraile o le vaiaso na te’a nei na faila ai i luma o le Vaega Iloilo o le Fa’amasinoga Maualuga se talosaga a le susuga a Rev. Amaama Tofaeono, tauala atu i lana loia fautua ia Charles V. Ala’ilima, e talosagaina ai le mamalu o le Fa’amasinoga ina ia toe silasila toto’a i lana fa’aiuga ua mae’a ona tu’uina mai i le mataupu i le tagi a le Ekalesia Faapotopotoga Kerisiano i Amerika Samoa (EFKAS) fa’asaga ia te ia, ina ia mafai ai ona fa’atulaga iloiloga talafeagai atoa ai ma se fa’amasinoga fou mo lenei mataupu.
O le fa’aiuga a le Vaega Iloilo o le Fa’amasinoga Maualuga sa tu’uina mai i le vaiaso i ona tua atu, na fa’aalia ai e ali’i Fa’amasino sa latou iloiloina mau fa’amaonia o lenei mataupu, lo latou lagolagoina o le tagi a le Ekalesia fa’asaga ia Rev. Amaama, e fa’apea ua le toe agava’a ona avea o ia ma Failautusi Aoao o le Ekalesia, ona o lea ua aveese lona tofi Faifeau Fa’au’u, ma ua le toe agava’a fo’i ona ia toe nofoia le maota o le Ekalesia ua fa’apitoa mo le Failautusi Aoao.
O se tasi o itu o loo manino i le talosaga e pei ona faila e le loia a Rev. Amaama, poo i ai i le Komiti a le Au Toeaiina le malosi latou te aveese ai le tofi o le Faifeau Fa’au’u a Rev. Amaama, ma afai e le o ia te i latou lea malosi o loo i ai i le Fonotele a le Ekalesia Aoao, e tatau pea la ona avea Rev. Amaama ma Faifeau Fa’au’u, atoa ai ma le fa’aauau pea lea ona avea o ia ma Failautusi Aoao o le Ekalesia, atoa ai ma lona nofo pea i le maota o le Ekalesia ua fa’apitoa mo le Failautusi Aoao.
Na toe fa’amanino e le itu tete’e i le talosaga e fa’apea, o Rev. Amaama na tofia aloaia e avea ma Failautusi Aoao o le Ekalesia i lana Fonotele i le 2016 mo le umi e 4 tausaga, ma ia nofo fo’i o ia i le maota o le Ekalesia ona o le tofiga ua ia tauaveina. E le o autu le mataupu poo ai e pulea le maota o le Ekalesia, ae o le vaega o loo fia fa’amanino, pe mafai e le Au Toeaiina ona fa’agaioi le malosi o loo umia e le Ekalesia Aoao e aveese mai ai le tofi Faifeau Fa’au’u mai ia Rev. Amaama, lea ua mafua ai ona fa’afuase’i ma le aveeseina o lona tofi Failautusi Aoao, sosoo ai loa ma le fa’atonuga na te tuua ai le maota o le Ekalesia.
Ua manino i le fa’afinauga a le itu tagi e pei ona taua i le talosaga a le itu tete’e, lo latou finau i le fa’amasinoga, fai mai o loo ia te i latou le malosi e aveese ai le tofi Faifeau Fa’au’u, atoa ai ma le fa’aleaogaina o le tofi Failautusi Aoao mai ia Rev. Amaama.
O se tasi o itu na fa’amanino e le itu tete’e i le latou talosaga, o le tulaga i le maota o le Ekalesia e pei ona autu i ai le iloiloga o lenei mataupu, atoa ai ma a’afiaga o aia tatau o itu e lua o lo o a’afia i lenei mataupu. Na fa’amanino e le itu tete’e le i ai o le aia tatau o Rev. Amaama na te nofoia ai le maota o le Ekalesia o lo o fesiligia, ona o ia o le Failautusi Aoao na filifilia e le Ekalesia EFKAS.
O se tasi fo’i o tulaga e tatau ona manino i le fa’amasinoga mo le iloiloina o tulaga i meatotino, pe sa i ai se gaioiga fa’amalosi i le va o le o loo nofoia le meatotino atoa ai ma le e ana le meatotino, ma ua manino mai fo’i i mau sa mafai ona tu’uina atu i le fa’amasinoga, le leai o se tulaga fa’apea sa tula’i mai i le va o Rev. Amaama ma le Ekalesia EFKAS.
E talitonu le itu tete’e e i ai le vaega e le o sa’o i le fa’aiuga e pei ona tu’uina mai e le fa’amasinoga i le mae’a ai lea ona iloiloina o mau o lenei mataupu, ma o lea itu e aofia ai le tulaga lea, e leai se malosi i le Komiti a le Au Toeaiina latou te fa’au’uina ai tofi faifeau.
I lalo o le Fa’avae o le Ekalesia EFKAS e pei ona si’itia e le itu tete’e i totonu o le latou talosaga, o lo o manino mai lea i vaega ta’itasi, e pei o le iloilo lea e le Soa Komiti o le suafa o le tagata, ona tu’uina atu ai loa lea o le ripoti i le Komiti a le Au Toeaiina mo le iloiloina, ao lei tu’uina atu i luma o le Fonotele mo le fa’au’uina o le tofi Faifeau.
I lea la’asaga, e le o tu’uina atu ai se malosi i le Komiti a le Au Toeaiina latou te fa’auuina ai tofi faifeau, se’i vagana ai lo latou iloiloina ma talia le ripoti sa tu’uina mai e le Soa Komiti. O le fa’au’uina atoa ai ma le pasiaina o tofi faifeau, o le galuega lea a le Fonotele a le Ekalesia Aoao, ae le o se tiute a le Komiti a le Au Toeaiina.
E o o fo’i i le Tusi o I’ugafono a le Au Toeaiina, e le sili atu le malosi o lea tusi i le Fa’avae o le Ekalesia atoa ai ma iugafono mai le Fonotele a le Ekalesia Aoao.
O le malosi atoa o le Ekalesia EFKAS o lo o taoto lea i lana Fonotele, ae o le Komiti a le Au Toeaiina o le latou tiute o le mata’ituina lea o le usitaia o le Fa’avae ma iugafono a le Fonotele.
E leai se Fa’avae o le Ekalesia o lo o taua ai le tu’uina atu o se malosi i le Komiti a le Au Toeaiina latou te avesea ai tofi o faifeau fa’au’u, poo le latou faia o ni fa’aiuga poo ni fa’asalaga. E tu’uina atu e le Komiti a le Au Toeaiina le fa’aiuga e aveese ai le tofi Faifeau i le Fonotele a le Ekalesia Aoao.
Na fa’amanino e le itu tete’e le leai o ni mau fa’amaonia ua tu’uina atu i luma o le fa’amasinoga, e fa’amaonia ai le fa’aleaoga e le Fonotele o le tofi Failautusi Aoao mai ia Rev. Amaama. E leai fo’i ni mau fa’amaonia e faamaonia ai sa fa’atinoina e Rev. Amaama se agasala matuia ma ua le toe aloaia lona tauaveina o lona tofiga mo le 4 tausaga.
O le tofiga o le Failautusi Aoao i le EFKAS, o ia lea e vaaia atoa le faagaioiga o le Ekalesia (CEO), ma o le taumafaiga e aveese lona tofi faifeau fa’au’u ina ia aloaia ai le aveesea o lona tofi Failautusi Aoao, e le gata o se faaiuga e fa’aletagata, ae o se faaiuga fo’i e le tusa ma Fa’avae o le Ekalesia.
Ona o ia tulaga uma e pei ona taua e le itu tete’e, ua talosagaina ai le Fa’amasinoga ina ia toe silasila i lana fa’aiuga ua mae’a ona tu’uina mai, ina ia mafai ai ona fa’atulaga se iloiloga aloaia mo le mataupu atoa ai ma le toe faia o se fa’amasinoga fou.


text:
(Ioane.14:26)
E le faigofie i aiga potopoto poo faiga nuu, i ekalesia foi ma faalapotopotoga eseese, ona talia pe faagaloina le aveesea o sē, sa fai ma poutū ia i latou i upu fai o le va i fale, ma le va i fafo.
Sa fai ma malosiaga ma olataga mo latou. Sa mapu iai i aso leaga. Sa fai ma sulufa’iga i taimi o puapuagā. Sa tautala ma galue mo lo latou manuia ma so latou lelei. Sa ia tuu lona ola i lona lima e auauna ma tautua ai mo se sa’olotoga ma so latou manuia. A! ua pule le Atua! E lē ia a sa’afi upu a le atunuu e opogi le tagi talatala a le tupu o Isaraelu (II Sam.1:27) ‘Talosia ia pa’ū se toa ae tula’i se toa’ ia poo le momoo, ‘ia soo le fau ma le fau!
Na silafia lelei e Iesu le femēmēa’i ma atugaluga ua i loto o le au soo. Fai mai Iesu, “e foaiina mai ia te outou le tasi Fesoasoani. ‘A o le Fesoasoani, o le Agaga Paia lea, e auina mai e le Tama i lo’u igoa, o ia lava na te a’oa’o ia te outou i mea uma lava….”
E lua ni matafaioi taua a le Agaga Paia e tatou te vaavaai iai:
(i) O le Fesoasoani o Taimi uma:
O le lesoni lenei, o le amataga lea o se vaega taūa tele o le tu faa- matagi ’olo o le Faaola, e sufi loto, ma faalaei’au i le faatuatua ma le loto ia talitonu o le ausoo, ina ia tulai mai o ni puni matagi mo le galuega faaola. Ua i si’ui le mafanafana o le nonofo faatasi. Ua toe o se aga ona oo lea o Iesu i ona mamalu (tiga o le oti). Ua sufi le loto palaai. Ua faamafanafana i le loto ua vaivai. Ua masalo le ausoo i le tuua ia tama. A o Iesu, ua tautala i le Fesoasoani e tumau e oo i le gataaga (f.16). E tolu tausaga la latou mafutaga; a o le Agaga Paia, o le Fesoasoani lea o taimi uma lava o le olaga. E le faapito pe faaitu’au; e le faatilotilo pe toe feāu. Ae mafanafana lava lana fe’au. O lana galuega lavea’i, o le puipui ma le faasaoina lea o tagata uma mai ala leaga a Satani, i le ma le faasalaga e faavavau i le afi.
Samoa e, o fea o loo e faalagolago iai? O sa’o le leo o loo e mulimuli ai? Fai mai le tupu o Tavita, ‘O e faalagolago ia Ieova, e faapei o le mauga o Siona. E le faagaeetia ae tumau e faavavau’ (Sal.125:1). O le malosi e faatusa i le mauga.
E le maluelueina. E mausalī. O le malosi foi lea o loo taulai pea iai le ola o lenei tupu tauleleia (Sal.121:1-2). Lea lava o loo pese ai pea lenei taitai faamaoni ma le mata’u i le Atua. ‘E moni, e mulimuli mai ia te a’u le agalelei ma le alofa i aso uma o lo’u ola, ou te nofo foi i le fale o Ieova i aso e tele lava.’ (Sal.23:6) Ioe, o le olaga atoa. Samoa, tatou te le ‘o vaai tino i le Atua ma lona Alo o Iesu Keriso.
O o tatou tupulaga, o loo ua fegai ma le Agaga o le Atua, o le Fesoasoani lea o taimi uma. O loo ia te oe ma a’u i taimi uma, ae e te le o lagonaina. O loo tatou faataliga tuli pea lava ma faasaga ese mai le Agaga o le Alofa tunoa. Ae o loo tu pea i lou olaga ma puipui atu lou loto ina ia faaavanoa mo ia, ae ua tatou le iloa (Faali.3:20). Maifea ona e le iloa? Talofa e, ua galo ia te oe le tautinoga a lo tatou Alii; ‘Ou te le tuua outou o matua oti, ou te sau ia te outou’ O tatou, a aumai loa le tofa i le matuatala, o lena! O saunoaga a Iesu e le tuulafoa’ia. Ua le o ni upu tau ina faalele. A ‘ua fai mai loa e toe sau, o lena! E toe sau.
A ‘ua saunoa mai e auina mai le Fesoasoani e mafuta ma tatou e faavavau, o lena. Vaai Samoa, ua fai lou tino. Ua maua lou malosi. Ua e ’ai ma ’e ma’ona; ua e maua le poto ma le tamaoaiga. Ona fai mai lea, semanu le faatoaga a si toeaina; semanu le vaa fagota…semanu galuega a tamaiti…semanu le faleoloa; le pisinisi; atiina’e! Semanu lava taavale…semanu le lotto; semanu lava le Digicel/Bluesky…semanu le tulai mai o le HRPP/Labour/Democratic? Semanu lava Saina/Ausetalia/NZ? Semanu e a? A’o afea e iloa ai e lou gutu faapea ane, semanu le Fesoasoani a le Agaga o le Atua…? E te silafia Samoa, pau lava lea o le ituaiga tagata na lafo iai e Iesu le upu, ‘vale’ ‘Oe na le vale….’ (Luk.12:20) A o le upu lea, e le talia e Iesu (Mata.5:22).
Ua lafo e Iesu i le tagata ua faalagolago lona ola i mea e mavae. Ua faamoemoe i le poto, i le malosi, i pulega faale lalolagi. Ua fai le lalolagi ma ona fesoasoani. Ioe, e te fiafia ai, e te saoloto ai, e te manuia ai, ae lelei puupuu! E gata mai. E mavae; e iai lona muta’aga. Peitai o le Agaga o le Atua Samoa, o le Agaga Faaola. O le tiute lea a le Fesoasoani ua tautino e Iesu i ona soo. ’Aua le atuatuvale, ’aua le popole, ’aua le faalotolotolua. E foaiina mai ia te outou le Malosi, le Mana, le Fesoasoani, o le Agaga Paia lea. “Auā o le mea o iai le Agaga o le Alii, o iai le saolotoga” (II Koei.3:17)
(ii) O le Faiaoga o Aso uma:
Fai mai Iesu, o le Agaga Paia, na te a’oa’o ia te outou i mea uma lava. O mea lelei uma ua silafia ma ua mautinoa e le Alii tatou te saoloto ma ola manuia ai i lo tatou faaolaina, o le galuega faaauau lena a le Agaga Paia. Na te faatonu, faasino, taitai, ma aoaoina ai tatou. A oo ina tuua ia tama, e au ina galo mea uma lava. O vaaiga na i le le mautonu o le au soo. O aso faapea, e onomea lava le toa.
E tatau le fau i le fau. Ia le su’e alofivae, a ia solisoli mulivae. Ia le see ese ma le faavae. “E faamanatu mai foi o ia (Agaga Paia) ia te outou i mea uma ua ou fai atu ai ia te outou” E ’uti’uti aso o mafutaga. A o le faavae tumau lea, ua faataoto ai le mafutaga ma le Faiaoga o aso uma, ia tumau i la le Agaga.
“Auā o e i la le tino, e loto atu i latou i mea a le tino; a o e i la le Agaga, e loto atu i mea a le Agaga (Rom.8:5; Ioa.3:6). E le tauilo fanau a le Agaga. O ē ua a’oa’oina ma taitaiina e le Agaga. E le siligia lo latou tamaliiaga. E iloa i le amio ma uiga o o latou olaga. E mautinoa foi le tu malo ai o le galuega faafaiaoga a le Agaga.
O moomooga ia o le Alii Faaola; ia talia le Agaga Paia e fai ma ou Faiaoga. Auā e malamalama i le natura o mea taitasi o le foafoaga. Sa iai, a o le i faia se mea e tasi i le amataga. Na te faatoafilemuina le atuatuvale. Na te faamalamalamaina ou ala. Na te taitai oe i manuia atalī. Na te faasino oe i le ola e faavavau. O lona uiga la, o le vale foi le tagata na te misia lenei avanoa.
Samoa e, o a’oa’oga a le Agaga Paia, o le a’oa’oga i lou faaolaina ia Keriso Iesu, e ala i le galuega faatino a le Agaga, o le Faiaoga o aso uma o lou ola. “Auā e a’oa’o le Agaga Paia ia te outou… i upu e tatau ona fai atu ai” (Luk.12:12).
Afai e te le o lagonaina sou saolotoga moni ia Keriso Iesu, o lona uiga, e sesē le faiaoga lena e te taumulimuli ai. Ou te toe fai atu, vaai lelei. E tasi lava le leo e te faalogo iai ma fai ai lau faaiuga, o le Agaga Paia. Faato’a e saoloto lava pe a e maua le Agaga o le Atua (II Koei.3:17). Ua faapea le upu a se tasi faifeau iloga o le Talalelei, “Look for the church where the Spirit of God is moving” Ua toatele le au tala’i; o taitai ma faifeau ma lotu eseese.
Ua faiaoga lava le tagata ia poo le lotu foi i ona mana’o. A loto lava e toso i sasa’e, ua o i sasa’e. A mana’o e fai mea ia e faapea ma faapea, e fai lava e le popole poo ai e afaina ai. E pasese ia Keriso, ae fai mai Paulo, ua matua tumu le Atua i le inoino (Rom.8:8).
E le soona saafi gagana a le atunuu mo se lelei faaauau pea. Auā a soo le fau ma le fau, e mautinoa le malosi tumau. E le siligia le lelei faaauau. E manino le amiotonu faifaipea. Ioe, o le ala lea e tagi fauo ai i se toa sui toa. Auā e tumau ai le malamalamama, le manuia; le pa’ia tausia; le moni tuu oti. Ua faapea le sa’i a se tasi tamā sa fai ma taitai o le ekalesia i le fono a faifeau i le lua sefulu tausaga ua mavae, ‘Talofa e, i le ekalesia pe a uma atu matou!’
O toeaiina sa a’oa’oina ma taitaiina e le Agaga o le Atua. Fai mai isi, E le o iai foi Tuivalea. Ioe, e le o iai Tuivalea, ae o loo tupu pea le tele o mea faavalevalea. Ua manatu isi, o loo iai pea Mose ma le au perofeta. E sa’o lava, a o perofeta foi i aso nei ua tatou vaai tino ai i le toatele o le lafumamoe ua tautevateva!
Le ekalesia e, faalogologo mai ia. O Iesu Keriso, o le Ulu o le Ekalesia. O le Agaga Paia, o le Fesoasoani lea mo oe i taimi uma. O le tatou Faiaoga ia o aso uma. “Na te a’oa’o ia te outou i mea uma lava; e faamanatu mai foi o ia ia te outou i mea uma ua ou fai atu ai ia te outou.”
Amene
7737063/7783782


text:
Fa’aliliu e Maiava
Lea o le a toe amata ona fagotaina le tuna e va’a-fagota Amerika, i totonu o le Pasefika, e fa’afetaia ai se “taumafaiga ‘ausia-gata” e malo o motu o le Pasefika.
“’Ou te fa’afetaia Motu o le Pasefika ona o le tausisia pea o le latou mau e galulue felagolagoma’i ma tutu-fa’atasi e sa’ili ni fofo mo se fa’afitauli ua ‘au-ato atu iai ona o fa’atinoga a isi, e pei o le fa’afitauli o va’a-fagota tuna a Amerika,”o le fa’aaliga lea a le Fa’atonu Aoao o le Vaega mo Faigafaiva a Malo o le Pasefika, o James Movick.
O le toe amataina o faigafaiva a va’a-fagota tetele a Amerika i lalo o le Maliega, na mafua ona o le gaioiga fa’afuase’i a le Iunaite Setete i le fa’ai’uga o le 2015, na talosagaina ai se fa’aitiitiga o taimi e fagogota ai i ogasami a le Pasefika i le 2016, e ui i se maliega sa faia muamua ia Aukuso o le 2015.
E tolu aso na fono ai Malo o le Pasefika i Nadi i le amataga o Fepuari, e talanoaina le talosaga lea a le Iunaite Setete, ma o le Aso 9 o Fepuari na toe suia ai fo’i lea tautinoga, ua fa’aitiitia atili ai aso ma taimi mo va’a-Amerika. Sa ‘auai Samoa i lea fonotaga.
O le fa’apa’uina i lalo o aso fa’ataga, ua fa’aitiitia ai le tupe e totogi e Amerika mai le 90 miliona tala Amerika i le na o le 66 miliona.
O lea o le a toe fetu’una’i nei e Malo o le Pasefika lea fuafuaga sa faia muamua, ma taumafai e tau fa’atau atu aso o le a le-fa’aaogaina i isi va’a-fagota e aofia ai o latou lava tagata e ui, e le tele se tupe e maua mai ai pe a fua i le tau sa malilie iai ma le Iunaite Setete, talu ai, o lea ua amatalia le tausaga o fagotaga.
“O le vaiaso talu ai na matou maua ai se fa’aaliga aloa’ia, e fa’ailoa mai ai le talia e le Iunaite Setete o aiaiga fou mai malo o le Pasefika, peita’i e iai ma se talosaga mo se suiga la’ititi mo le fa’ata’otoina o totogi, ina ia ta’i-tolu masina ma fa’atino,” o le fa’aaliga lea a le Fa’atonu Aoao.
Sa tu’uina atu lea fuafuaga fou i Motu o le Pasefika mo le fa’amaoniga, aua e fa’ateleina ai fa’afitauli ma faigata e feagai ma motu o le Pasefika pe a fa’aletonu va’a-fagota Amerika i le tau totogiina o le tausaga atoa.
“O le ioeina fa’atasi e motu o le Pasefika o lea fuafuga, o lo’o talotalo ai atonu o le fa’aitiitia o aso-fagota fa’atasi ma fuafuaga tau totogi ua fa’ata’oto nei, o le a fesoasoani tele e ‘alofia ai lea tulaga.”
“Ua anoanoa’i le mau tapenaga ma taumafaiga e le masani ai i le tau tu’ufa’atasia o finagalo o malo e 17 o le Pasefika, lea ua malilie uma ai e talia le toe iloiloina o le talosaga a le Iunaite Setete o Amerika.
“Na manino le mana’o o Malo o le Pasefika ina ia vave fai o se fuafuaga mo faigafaiva i le 2016 ae maise le le-mautonu o seleni e ono maua ma vave afaina ai loa i lu’itau ogaoga ua feagai nei. O se lesona e ao ona tulimata’i ia le toe tupu i le lumana’i,” o le fa’aaliga lea a Movick.
Na fa’atuina e Minisita o Faigafaiva a le Pasefika, se Vaega Galulue e aofia ai Ofisa o Faigafaiva ia Oketopa talu ai, e silasila i nisi ‘auala talafeagai mo ni faigafaiva tu’u-loloa i lalo lava o le Maliega ua mae’a sainia.


text:
O ananafi, na fa’aauau ai evaga a le ‘Aufaigaluega a le Malo fa’apea fanau-a’o’oga i a’oga a le malo, e tolu ai aso-malolo mo latou uma i le fa’ailogaina o le 54 Tausaga o le Tuto’atasi i lenei tausaga.
Manaia tele fo’i sia fai-mea-fa’apito ua fa’aigoa o le “aso malolo fa’apitoa” e afifio ai ma tala-a’ao e fai a latou fa’atauga!
Ioe, e le masalomia le matua le-ofi nei o masini-tupe a kesia i fale’oloa ma pisinisi i le taulaga, ae na fa’ailoa mai i le Samoa Observer e sui o le tele o faleoloa ma pisinisi, o ananafi, e matua leai lava se ‘ese’esega ma isi aso i fa’atauga masani.
Ae o ananafi lava ia, o le ulua’i taimi lea ua tupu ai se mea fa’apea. I le to’atele o le ‘Aufaigaluega a le Malo, o le taimi muamua lava lea ua tolu ai ni aso e fa’amanatu ai le tuto’atasi ma malolo fa’alausoso’o ai na o latou.
A’o le Aso Lulu lava ia, le Aso 01 o Iuni, na matua susulu malosi le la i le Malae i Tuana’imato ma atonu fo’i na fai si vevela o le aso, ae le’i avea ai lava le agaga ma le fa’amoemoe lelei o le sisigafu’a. E afe ma afe le mamalu o le atunu’u fa’apea fo’i malo fa’aaloalogia ma uso-a-malo mai fafo sa ‘auai i polokalama sa fa’atino. Na amata lava ona tumutumu a’oga ma fa’alapotopotoga ‘ese’ese i le taeao-sesegi, soso’o ai ma le taunu’u atu o malo mai fafo ma le ‘auvala’aulia aua le fa’amoemoe o le atunu’u.
O nisi o malo-fa’aaloalogia e aofia ai le Kovana o Amerika Samoa, le Afioga a Lolo Moliga, o le Peresetene o le Malo o Tahiti (po’o Farani Polenesia), le tamali’i Toamua o Tagaloa Eduoard Fricth, o le Ulu o Tokelau ma isi sa avea ma sui o Malo ‘ese’ese mai le Pasefika.
I Lana Malelega o le Tuto’atasi, na fa’afetaia ai e le Ao Mamalu o le Malo, le Afioga a Tui Atua Tupua Tamasese ‘Efi, le tofa-mamao ma le utaga-loloto a tua’a ua tofafa i malae, ae maise le fita sa feagai ma latou ua fai-i-lagi le folauga.
Na toe fa’amanatu ai fo’i e Lana Afioga Mamalu e fa’apea: “Pei lava ona fai mai le upu, ua faapōpō aso ūa ae lē tuua aso folau, o lona uiga, o lea e faatalitali masele ae lē tu’ua pe tolo le folauga.
“Pe ā ma le selau ma le fitu tausaga ua tuana’i, na sii ai le folauga a mātua i se malaga e umi ma fītā. O le sini o le faamoemoe, ina ia toe faafo’i mai le tofi o Samoa i tagata Samoa. E māfua ona o le talitonuga, a vale tuulima le tofi, o le a mou ma fano ia mea e mamafi ma ganea ai le olaga o le tagata Samoa. Ua tatou aofaga potopoto i le asō e faamanatu ma faailoga le latou sa’iliga malo.”
“O le aso lenei, tatou te faailoga ai le 54 tausaga talu ona toe faafo’i mai le tofi o Samoa i tagata Samoa. Ua 54 tausaga o tatou tu i le foe e faatautai le tatou mau tuufaasolo, le tatou tu ma le aga, le tatou gagana, ‘ele’ele, ogasami, faapea ai ma le tatou faigamalo. I le faatautaiga o le tatou malo tuto’atasi, ua tatou faailoa atu i le lalolagi, tatou te iloa tausi le filemu ma faatautai se malo pulea; tatou te iloa puipuimalu i aia tatau a o tatou tagata ma tatou te iloa faafoe se malo ma se atunuu e malu ai le tulafono. Ma e tainane lo tatou laititi ma faatauvaa, e lava tāoso lo tatou malosi ma le tatou pulunaunau, e malupuipuia ai le mea lelei ma amiotonu mo i tatou.
“Tatou te faatuatua ola o matati’a ua tatou ‘ausia o ni faamanuiaga mai le Atua. Fai mai le tatou tagāvai, o Samoa e faavae i le Atua. O le tatalo lea a ō tatou mātua, ma o le tatou tatalo fo’i lea i le taeao lenei.
“O i tatou nei o ni tagata e mafi i le olaga faaleagaga, o se olaga e opogi ma ‘apo’apo tagata, ae lē faailoga tagata pe su’esu’e masei. E loto maualalo, alofa ma agaga faamagalo. E agalelei ma lotomau. E lē māfua ona o se taui ae māfua ona o le manuia lautele o tagata.
O le tofa a le Ao Mamalu o le Malo, o le Fa’amanatuina o le Tuto’atasi o lenei tausaga, o se avanoa e toe iloilo ai le alafua ma le faatautaiga o le tatou faigamalaga.
“O le tausaga lenei e amata ai le nofoaiga a le Palemene XVI. Ma o lea ua taugasolo le faigamalaga mo le 5 tausaga. Ma e pei lava o aga a tautai mata’alia, o lea ua faitau le fe’au a le La, le masina, le fetū, le savili, le āu, laau o le vao faapea ai ma le sami, e faasinoala i le faigamalaga. Pei lava ona fai mai le upu, ua faapōpō aso ūa ae lē tuua aso folau. O lona uiga, o lea e faatalitali masele ae lē tuua pe tolo le folauga.
“E faamoemoe le faiva o tautai o ‘alia i le faasinoala a le La, le masina ma fetū, i le savili, i le āu, i i’a o le sami, i manu felelei. Pagā lea ua foliga o se tomai ua tafea i le āu. Ae o loo fagufagu mai pea e le upu “faatautai”, o lona uiga o le aga a le tagata e i ai le malamalama ma le atamai faapitoa o le tautai – e le upu “agavaa”, o le tagata e malamalama i le aga a le vaa – e le upu “tautai”, o le tagata e iloa tau le tai – e le upu “‘anava”, o se vaega o le manava e faatino ai le mau tuufaasolo, ona ua vavae mai se vaega o le manava e fofoa mai ai le tagata.
E faamoemoe le tautai i le a’oga a ona faia’oga; aemaise ai le ‘anava, o le molimau ola lea o le mau tuufaasolo, e fafaga ma faafailele le faatuatuaga e taunuu manuia le faigamalaga – ona o loo faamalumalu le tapua’iga a le aiga e aofia ai ia ē o loo ola ma ē ua maliliu, faapea ai ma atua o le aiga.
‘Ese mai le suiga o le nofoaga e fa’atino ai le Sisigafu’a o lenei tausaga, o le isi suiga na tu-matila ma tete’i ai le to’atele, o le leai lea o se tatalo a’o se pese po’o se tama’i-lotu fo’i i le amataga o le fa’amoemoe o le atunu’u i le Aso Lulu.
Ua finagalo lava le Malo, ua lava tele le sauniga lotu na tatala aloa’ia ai sauniga o le sisigafu’a, lea na faia i le Malumalu o le Ekalesia Metotisi i Mulivai, i afiafi o le Aso Lua, 31 o Me 2016.
Le Sauniga lea na ta’ita’ia e le Ta’ita’ifono o le Fono Aoao a Ekalesia So’ofa’atasi, le Afioga a le Tiakono o Kasiano Le’aupepe ma nisi o le ‘Aufaigaluega mai ekalesia ‘ese’ese.
I lana lauga, na saunoa ai Kasiano e fa’amanatu ai le Alofa mutimutivale o Le Atua ia Samoa, e le fa’ailoga-tagata ma tatalo mai, ia tumau pea le fa’atuatua i Le Atua ae maise le tautuaina o le ekalesia e iloa ai le alolofa moni i Le Atua.
Na ta’ua fo’i e Kasiano, o le fa’ai’uga a le Fono a Ekalesia So’ofa’atasi, o le a le-savavali i lenei tausaga, talu ai ona ua sui le nofoaga e sisi ai le fu’a ma ua sili ai ona malolo, “ne’i lavea se faife’au i Tuana’imato.”
“Tatou fa’atali se’i toe fo’i mai i Mulinu’u.”
I Tuina’imato i le Aso Lulu, pei o le ‘emo o le mata le fa’atotopega o polokalame. E ‘afa ane le iva, ua tele ina ta’ape a’oga ma fa’alapotopotoga sa savavali, ua mae’a fo’i lo latou sao. O se tasi o mea na matua matilatila le fa’aletonu i lenei tausaga, o le feto’ai tonu o foliga o le ‘au-vala’aulia ma le la a’o fa’agasolo le savali fa’aaloalo. Ae malie la ona e fa’alo ane savali ‘ese’ese ae feto’ai ma taga-‘ese’ese a le ‘au-vala’aulia, a’o taumafai fo’i e fa’amalumalu o latou fofoga ma foliga mai le taia-sa’o e le susulu o le la.
E le’i ‘ela le vaega fa’aletonu lena i le Ali’i Palemia, Tuila’epa Sa’ilele Malielegaoi i lana saunoaga ina ua tapunia fa’afiafiaga o le aso, lea sa fa’amalulu ai ma fa’alalolalo atu i malo-fa’aaloalogia ma le selau ma selau o ‘aufa’afiafia sa feagai ma le mutinitini o le la.
Na saunoa Fa’aSamoa sa’o lava Tuila’epa ma fa’apea, sa tatalo malosi le Komiti o Tapenaga o le Fu’a, ina ia lelei le tau o lea aso fa’amoemoeina.
A o le mea na tupu, ua mata’utia tele atu le manaia o le tau, ova ai ma le vevela, a o se tulaga o le a toe silasila lelei iai le komiti i le lumana’i.
A’o le aotelega lava, na saunoa le Ali’i Palemia, o le tasi lenei o fa’ailoga va’aia o fa’amanuiaga a Le Atua ia Samoa, a’o alo le atunu’u e fa’amanatu lona tuto’atasi.
Mo le fa’amoemoe o lenei tausaga, na fa’ailoa e Tuila’epa, o le Tuto’atasi, o se avanoa e ofoina ai le vi’iga ma le fa’afetai i le Atua Soifua ona o Lana puipuiga o Samoa.
Sa ia fa’afetaia fo’i le autova’a mai o le Kovana o Lolo Moliga, le Peresetene o Tagaloa Eduoard Fritch ae maise o pa’aga fa’aleAtina’e a Samoa o lo’o agalelei mai pea i tausaga ta’itasi.
Sa fa’ailo fa’apitoa fo’i e Tuila’epa le taua o le so’otaga va-va-lalata a Samoa ma Tahiti (Farani Polenisia) ma ta’ua ai, i se tasi o ana malaga e le’i mamao atu i Tahiti, na fa’atoa ia silafia ai fo’i a latou tala-fa’asolopito, e iai fo’i lo latou nu’u e igoa o “Savai’i” ma “Upolu”.
Sa ia fa’amanatu ai ia Peresetene Tagaloa, o lea ua mae’a ona fa’amatu’u atu lona matu-palapala, o se tasi o suafa matai taua o le nu’u o Toamua ma Samoa nei, ma ua tatau ai ona ia silafia le nofoaga tonu o iai Upolu ma Savai’i.
Pe a toe tepa i tua i tala-fa’asolopito i le va-nonofo ai o Samoa ma Tahiti, na ta’ua e Tuila’epa, e taua ai nei, le toe fa’aauau o faiga-fa’aPa’aga i le va o le Kamupani Polenesia a Samoa ma le ‘Ea Tahiti Nui a Tahiti e toe fafagu ai so’otaga i le va uso Polenisia e to’alua.
Mo le ‘aufa’afiafia ma le atunu’u aoao sa ‘auai, na toe fa’amamafaina ai e le Ali’i Palemia le taua o le fa’apupu’u o fa’afiafiaga, ae fai ia manaia i le matamata ma le fa’alogologo. A ‘ausia le tulaga lea, o le a le-‘uma le fia matamata pea o tagata, ae le o le fa’atiga-mata.
O ‘aufa’afiafia sa feagai ma fa’afiafiaga o le sisigafu’a o lenei tausaga, e aofia ai le ‘Autalavou mai le Ekalesia Fa’apotopotoga Kerisiano Samoa mai Fa’ato’ia, o le Kolisi a Lepa ma Lotofaga, o le afio’aga o Leone mai Amerika Samoa, le afio’aga o Falealupo, le Kolisi a le ‘Au Pa’ia o Aso E Gata Ai i Pesega, o le Kolisi o Amoa mai Savai’i, le afio’aga o Fasito’outa ma le Vaega o le Ola-Toe-Fuata’ina mai le to’ese i Tafa’igata.
O nisi nei o ata sa pu’eina e lau nusipepa nei, o fa’afiafiaga ma sauniga uma o le Sisigafu’a o le 2016.